Wikipedia:Ar pennad peurvat - Wikipedia\nWikipedia:Ar pennad peurvat\nUn arnodskrid eo ar pennad-mañ.\nEnnañ emañ ali un implijer(ez) pe meur a hini. N'eo ket ur bennreolenn Wikipedia, petra bennak ma c'hall degas skoazell.\nAn arnodskrid-mañ a c'hall diskouez alioù ha n'int ket re an darn vuiañ eus an implijerien, pa n'eo ket bet dielfennet da glask kenemglev\nGraal ar Pennad peurvat !\nAr pennad peurvat e Wikipedia\nAr pennad peurvat e Wikipedia eo ar pezh a ranker klask tizhout pa saver ur bajenn, en ur heuliañ an erbedadennoù a gavor amañ dindan. Un toullad dezverkoù zo, a dalvez da sevel pennadoù nevez ha da wellaat ar pajennoù a zo dija.\nFurchit ar Wiki da gavout skouerioù ♦ mat — ♦ fall !\nAr pennad a bled gant un dodenn hag a zo dedennus evit an darn vuiañ eus an dud ; kement-se a ouzer dre an niver a skridoù a zo bet goustlet dezhañ, a dalvez da vammennoù ar pennad. (♦ Wikipedia — ♦ Pervigilium Veneris)\nAr pennad a zegas danvez nevez er Wiki, pa n'eus pennad all ebet hag a bled gant an hevelep dodenn. (♦ Ardamezouriezh — ♦ Kab (ardamezouriezh))\nFrammet eo ar pennad en doare holloueziadurel bet dibabet gant Wikipedia.\nSklaer eo an titl, evit ma oufed diouzhtu a-zivout an dodenn hag evit ma vefe kavet buan er Wiki. (♦ Impalaeriezh roman — ♦ Heñchadurioù roman)\nAes eo da gompren, zoken pa ne vezer ket arbennik war an danvez. (♦ Air guitar — ♦ Mind map)\nNaturel eo : hemañ a vije klasket da gentañ gant un den hag a zo dedennet gant an danvez. (♦ Lezennouriezh (prederouriezh sinaat) — ♦ Leggi razziali)\nResis eo : n'eus forc'hellegezh ebet ennañ, ne c'heller ket droukveskañ ar pennad gant unan all. (♦ Brezhoneg — ♦ Brezhon)\nBerr eo : n'eus ger re ebet ennañ ha doujañ a ra d'an dezverkoù 1 betek 3. (♦ Internet — ♦ Lezenn evit lakaat ar gloer da vezañ keodedourien)\nKempoell eo : klotañ a ra gant titloù ar pennad all hag a bled gant an hevelep tachenn. (♦ Komz didaer — ♦ Bryngaer)\nKregiñ a ra ar pennad dre ginnig ha displegañ an danvez en un doare sklaer, hep mont betek ar munudoù a gavor e korf ar skrid. (♦ Salvador Dalí — ♦ Geriadur Istor ha Douaroniezh)\nSklaer eo ar skrid, savet en un doare kempoell en ur yezh komprenus d'an holl ; n'eus forc'hellegezh ebet ennañ, ne c'heller ket e gompren a-dreuz, n'eus na dislavaroù nag adlavaroù ennañ. (♦ Ad hominem — ♦ Dïaes)\nAes da gompren eo : petra bennak ma kas don en danvez e vez atav an niver a vunudoù hag a zisplegadennoù a zere evit ma vefe komprenet gant un den ha n'eo ket arbennik. (♦ Gremm derc'hanel — ♦ Korrgreskerezh elektronek)\nResis ha peursklaer eo : n'eus ennañ nag hollegezhioù dispis na hanterwirderioù deuet diwar brizhouiziegezh. (♦ Daelerezh — ♦ Amgredoni)\nDiembann eo : labour an implijer(ez) eo.\nNe zeu ket diwar enklaskoù personel.(♦ Sac'higell)\nNe c'houbreizh ket labour un den all.\nNe dorr copyright © ebet.\nReizh eo a-fed geriaoueg, yezhadur, reizhskrivadur ha poentadur. (♦ Aktiniom — ♦ Lezenn Ohm)\nHir a-walc'h eo : mentet eo ar skrid en doare ma ro an titouroù, an dielfennadur hag an donder rekis evit kompren, hep lakaat munudoù pe zanvez hag a zerefe evit ur pennad all pe ur raktres all. (♦ Marevezh an Nevezamzerioù ha Diskar-amzerioù — ♦ Kambr)\nDizalc'h eo : n'eus ket ezhomm da vont da glask pelloc'h evit resisaat titouroù ha gouzout hiroc'h. (♦ Winsor McCay — ♦ Saouzan)\nPeuzklok eo : mont a ra don a-walc'h en danvez en un doare holloueziadurel. (♦ Keflusker dre enleskiñ — ♦ Gustavo)\nHolloueziadurel eo : arabat eo e vije er pennad elfennoù nann-holloueziadurel, evel alioù personel. (♦ Geriadurouriezh ar brezhoneg — ♦ Geriadur Ménard)\nStabil eo : ur pennad stabil zo unan hag a c'hall bout kavet direbech gant forzh pe gevrenn en un tabut.\nHarpet eo ar skrid gant titouroù liesvedia (kartennoù, luc'hskeudennoù, oberennoù arzel, taolennoù, sonioù, videoioù) evit dedennañ al lennerien hag o skoazellañ war ar c'hompren ar pennad, hag o skoazellañ hepken : ret eo lakaat trawalc'h a deulioù, arabat eo koulskoude lakaat re anezho ha distreiñ al lennerien diouzh danvez ar pennad. (♦ Dinosaor — ♦ South Charford)\nPep pennad a rank bout skrivet en un doare neptuek a ziskouez pep savboent testeniekaet ha mamennet. (♦ Kastiz ar marv)\nArabat eo embann alioù personel evel pa vefent fedoù : ne c'haller ket skrivañ ez eo "fall" an ober-mañ-ober, ret eo menegiñ ha mammenniñ ali an ao. X hag en devoa embannet kement-se.\nArabat eo lakaat da fedoù savboentoù hag a vez tabutet : mard eus dislavar etre meur a vammenn, ret eo o menegiñ evel alioù.\nArabat eo lakaat fedoù da alioù : ret eo menegiñ an titouroù kadarn evel m'emaint, a-gevret gant ur vammenn solius.\nArabat eo barn : ur pennad neptuek zo savet en un doare ha na ro ket da c'houzout a-zivout ali an aozer(ez), n'eo ket ur bleinskrid. (♦ Françoise Morvan)\nArabat eo pouezañ war un tu pa vez tabut a-zivout an danvez : ret eo displegañ pep savboent en ur zoujañ d'e bouez e-keñver ar savboentoù all en tabut.\nPep pennad a rank kinnig mammennoù. (♦ Kalvinouriezh)\nPep dave a zle bout solius : arabat eo sevel ur pennad diwar enklaskoù personel pe ijinañ danvez. (♦ Kaligram)\nPep dave a zle bout dizalc'h diouzh pep levezon evel interestoù personel pe embregerezhel : bruderezh, ul lec'hienn bersonel n'int ket dizalc'h.\nPep dave a zle bout gwiriadus : ISBN, lec'hiennoù Web hag all. (♦ Gast!)\nAr pennad peurvat a veneg mammennoù anavezet ha brudet en domani, a c'haller tizhout aes hag a zo hizivaet.\nFedoù, studiadennoù gouizieien arbennik ha pennaennoù kempoell eo an titouroù a embanner.\nPep pennad e Wikipedia a rank bout tizhet dre bennadoù all evel Rummadoù, Listennadoù pennadoù hag all.\nUr pennad zo emzivad pa n'eus liamm ebet a gas dezhañ.\nUr pennad zo digenvez pa ne c'hall ket bout tizhet dre un aridennad liammoù er bajenn Degemer.\nUl liorzh kloz zo ur strollad pennadoù hag a gas an eil re d'ar re all hep kas da bennadoù all e Wikipedia.\nUn hent-dall zo ur pennad ma n'eus liamm diabarzh ebet hag a gasfe d'ur pennad all e Wikipedia. (♦ Permaculture)\n• Ret eo gwiriañ pep liamm diabarzh a-raok embann ur pennad : ha d'ar pennad mat e kas « mab Priam eo Paris », pe da gement-se ?\nPep pennad a rank bout liammet ouzh ar pennadoù er Wikioù all hag a bled gant an hevelep danvez.\nPep pennad a ginnig liammoù diavaez : liammoù etrewiki pa vez pledet gant an hevelep danvez en ur yezh all, liammoù diavaez pa zegasont ditouroù talvoudus (evel skeudennoù pa vez © warno e . (♦ Lucy Aarden)\nRet eo klask sevel pennadoù gant liammoù oberiant (kresk al Loar) e-lec'h reoù torr (loargresk).\nPep pennad a rank bout rummataet. (♦ Pajennoù dirumm)\nAr pennad peurvat ne ro abeg ebet da voulc'hañ ur brezel kemmañ-digemmañ !\nAdtapet diwar « https://br.wikipedia.org/w/index.php?title=Wikipedia:Ar_pennad_peurvat&oldid=1812139 »\nDernière modification le 4 Kzu 2018, à 16:11\nKemmoù diwezhañ degaset d'ar bajenn-mañ d'an 4 Kzu 2018, da 16:11.


Ar brezhoneg, ur yezh keltiek\nUr yezh keltiek eo ar brezhoneg ha kar eo d’ar c’herneveureg, ur yezh a vez komzet e Kerne Breizh-Veur, ha d’ar c’hembraeg, ur yezh a vez komzet e Kembre. Ar pobloù a veve en Arvorig en Henamzer a oa anezho pobloù kelt hag a oa en em ziazezet eno adalek ar Vvet kantved a-raok J.K., ha galianeg a veze komzet ganto. Kendalc’het e voe d’ober gant ar yezh-se mui pe vui betek dibenn an impalaeriezh roman. D’ar mare-se, avat, e hañval Arvorig bezañ romanekaet mat dija.\nAdalek dibenn ar Vvet kantved betek dibenn an impalaeriezh roman e oa bet divroidi o tont eus su hag eus kornôg Enez-Vreizh, na veze ket anvet Breizh-Veur c’hoazh, ha ganto e voe adkeltiekaet Arvorig. Ar Vretoned a dreizhas Mor Breizh a-vernioù hag en em ziazezas da vat el ledenez a gemeras an anv Breizh neuze.\nAr brezhoneg kozh, pe predeneg, a veze komzet en Enez-Vreizh, en em ledas betek al ledenez. Rannet e voe e tri skourr neuze : ar c’hembraeg hag ar c’herneveureg e kornôg hag e mervent an enezenn hag ar brezhoneg, ent strizh, war an douar-bras. Ar yezh a veze graet ganti er mare-hont, an henvrezhoneg, zo anavazet dre spisc'herioù stank, da lavaret eo notennoù skrivet e brezhoneg e marz an dornskridoù latin, pe dre anvioù divoutin a gaver e teulioù an Iliz evel Diellevr Redon (un dastumad aktaoù eus dibenn an VIIIvet kantved betek deroù an XIIvet kantved).\nAn dud nevez-erruet a lakaas Arvorig da cheñch da vat. D’al lec’hioù m’en em stalient e rojont anvioù liesseurt : plou (parrez) evel Plouzane, gwik (kreizenn ar barrez) evel Gwimilio, lann (peniti, manati) evel Lannuon, trev (lec’h annnezet ma vez labouret an douar, karter, trev) evel Tregastell, lez (lec’h ma oa an aotrou o chom) evel Lesneven, bod (demeurañs, annez) evel Bodsorc'hel…\nAr giladenn goude an oadvezh aour\nEn he mog e oa ar Stad diazezet gant an enbroidi vreton. Kêr-benn ar rouantelezh a voe staliet er Reter en un takad ma ne veze ket graet kalz gant ar brezhoneg. A-nebeudoù e voe kollet pouez gant ar brezhoneg er gevredigezh hag ent-douaroniel. Dilezet e voe ar brezhoneg gant an uhelidi vreton ha kemeret e voe e lec’h gant ar romaneg. Ar brezhoneg a oa bet o kilañ ivez a Reter da Gornôg ha tri zakad yezh a zeuas war wel el ledenez :\nEr reter pellañ, Brittania Romana, ma oa bihan-kenañ an niver a Vretoned a oa o chom eno ha ma’z eas ar yezh keltiek da get buan.\nEr C’hornôg d’ul linenn Sant-Brieg / Sant-Nazer, Brittania Celtica, ma kemeras ar brezhoneg e greñv evel yezh ar muianniver er gevredigezh.\nE-kreiz ar vro, un takad kemmesk, ma rene an divyezhegezh brezhoneg-romaneg, ha ma’z eas ar maout gant ar romaneg a-benn ar fin.\nEus an XIIvet kantved d’ar XVIIvet kantved\nGoude an henvrezhoneg (stad ar yezh etre ar VIIvet hag an XIIvet kantved) e teuas ar c’hrennvrezhoneg (etre an XIIvet hag ar XVIIvet kantved). Tra ma veze implijet ar yezh gant an uhelidi da vare an henvrezhoneg, ar c’hrennvrezhoneg, eñ, a veze implijet dreist-holl e skridoù relijiel, e pezhioù-c’hoari dreist pep tra. Deuet e oa ar yezh da vezañ disheñvel diouzh ar c’hembraeg ha tamm-ha-tamm e pellas diouzh ar c’herneveureg.\nEr XVIvet kantved\nBevenn ar yezhoù a chomas stabil war ul linenn Norzh-Su o o vont dre vras eus Sant-Brieg da Sant-Nazer. Chomet eo al linenn-se tost digemm betek an XXvet kantved. El lodenn Reter eus ar vro, e Breizh-Uhel, e kemeras ar yezh oil he c’hreñv, gant ar gallaoueg. Ar C’hornôg zo un dachenn ma ne vez graet koulz lavaret nemet gant ar yezh keltiek, ar brezhoneg.\nBevenn ar yezhoù zo deuet da goll he ster : dre holl e reer gant ar galleg standart pa’z eo deuet ar brezhoneg da vezañ un elfenn a identelezh talvoudekaus evit an holl Vretoned.\nEus ar Grennamzer betek hiziv\nPa voe staget Breizh ouzh Bro-C’hall e 1532 ne oa bet degaset cheñchamant ebet e stad ar yezh. Ma ne veze ket mui komzet gant ar renerien bolitikel e talc’he ar brezhoneg koulskoude da vezañ ar yezh nemeti a veze graet ganti gant an darn vrasañ eus an dud en hanterenn gornôg Breizh, ha kement-se betek deroù an XXvet kantved.\nEus ar XVIvet d’an XIXvet kantved\nMet ar politikerezh kaset war-raok gant ar pennadurezhioù kreiz zo brudañ ur yezh vroadel hepken, ar galleg. Anat eo an dra-se adal skrid-embann Villers-Cotterêts e 1539 pe da vare an Dispac’h Bras : en o frezegennoù entanet ez embannas an dispac’hour Barrère pe ar beleg Grégoire dirak ar Goñvañsion e oa ar "brezhoneg" yezh ar "brizhkredennoù" pe an "enepdispac’h". Evit ar bobl, hi ivez, e oa ar brezhoneg yezh an diouiziegezh hag ar baourentez. En XIXvet kantved, pa voe savet ur reizhiad deskadurezh evit an holl, e voe skarzhet ar brezhoneg e-maez ar skol, evel ma voe skarzhet muioc’h-mui eus an tachennoù all er vuhez foran. Gwarezet eo ar galleg gant al lezennoù, pa n’eus ket eus ar brezhoneg hervez lezenn.\nKoll brud a reas ar yezh, diwar abegoù politikel, psikologogel, sokioyezhoniel hag armerzhel, ha kement-se a zispleg penaos e oad paouezet pe dost da dreuzkas ar yezh er familhoù er bloavezhioù 1950. Meur a enklask nevez graet gant an EBSSA, kelennerien skol-veur pe sokiologourien a ziskouez splann diskar treuzkas ar yezh er familhoù, ha kement-se a-hed tri remziad.\nMet pa oa ar Vretoned, evit an darn vrasañ anezho, o tilezel o yezh, na dalveze mui netra er gevredigezh, e oa bet cheñchet ar sell o doa warni. Hag hiziv an deiz ez eus en o zouez ur c’hoant kreñv da saveteiñ anezhi. Er blegenn-se e oa bet krouet Ofis ar Brezhoneg. O vont war-raok emañ Ofis ar Brezhoneg ha krog eo ar strollegezhioù lec’hel da sevel politikerezhioù yezh mennet evit cheñch penn d’ar vazh.


ISO 11940 - Wikipedia\nISO 9 a zo anv ur reoliad etrebroadel evit romanekaat al lizherenneg taiek, embannet evit ar wezh kentañ e 1998 hag adwelet ha nevesaet e Miz Gwengolo 2003.\n3 Sinoù diakritek all\n4 Poentadur ha sifroù\n5 Urzhiadur an arouezennoù\nก ข ฃ ค ฅ ฆ ง จ ฉ ช ซ\nk k̄h ḳ̄h kh k̛h ḳh ng c c̄h ch s\nฌ ญ ฎ ฏ ฐ ฑ ฒ ณ ด ต ถ\nc̣h ỵ ḍ ṭ ṭ̄h ṯh t̛h ṇ d t t̄h\nท ธ น บ ป ผ ฝ พ ฟ ภ ม ย\nth ṭh n b p p̄h f̄ ph f p̣h m y\nร ฤ ล ฦ ว ศ ษ ส ห ฬ อ ฮ\nr v l ł w ṣ̄ s̛̄ s̄ h̄ ḷ x ḥ\nTrezskrivet e vez ar c'hensonennoù glan hervez an doare ma vezont distaget peurliesañ e dirag ur vogalenn. Lakaet e vez an diforc'h etre parioù kensonennoù uhel hag izel en un doare sistematek dre implijout ar makron evit merkañ ar re uhel. Implijet e vez sinoù diakritek all evit an distagadurioù ralañ, en o zouez ur poent, ur c'hornig pe ur varrenig dindan al lizherenn diazez: dres evel gant ar sistemoù treuzskrivañ implijet evit romanekaat ar skriturioù indezek e talvez ar poentig evit merkañ ar kensonennoù tro-gil, daoust d'un nebeud diforc'hoùioù-implij resis, da lâret eo e vez implijet ur poentig evit treuzskrivañ ธ tho thong ha ศ so kho sala kentoc'h evit merkañ ar c'hensonennoù tro-gil a gloate gante.\nNe vez implijet ar c'hornig nemet evit treuzskrivañ teir c'hensonenn: ฅ kho khon, ฒ tho phuthao ha ษ so bo ruesi; ha ne vez implijet ar varennig evit treuzskrivañ ur gensonenn nemetken: ฑ tho nang montho.\nะ –ั า ำ –ิ –ี –ึ –ื –ุ –ู เ แ โ ใ ไ ฤ ฤๅ ฦ ฦๅ ว อ\na ạ ā å i ī ụ ụ̄ u ū e æ o ı ị v vɨ ł łɨ w x\nDiskwelet eo bet lakkhangyao (ๅ) a-grevret gant al lizherennoù vogalennek ฤ ha ฦ nemetken. War al listen unvan ofiseil ne gaver nemet ฤ ha ฦ gant ar c'hensonennoù ha lakkhangyao gant ar vogalennoù. Treuzlizherennet e rankfe bezañ ɨ ul lakkhangyao implijet e-unan penn hepmuiken, met ne degouezh morse evel-hen nag e taieg, nag e palieg nag e sañskriteg.\nRenket eo bet amañ ว wo waen ha อ o ang dre ma vezont implijet evel arouezennoù vogalennek leun daoust ha na gemm ket an doare d'o zreuzskrivañ hervez o implij resis ha gant ar reoliad e oant bet kenstrollet en daolenn gouestlet d'at c'hensonenoù.\nTreuzlizherennet e vez an holl vogalennoù kevrennek hervez pep elfenn enne.\nSinoù diakritek allAozañ\nNotenn: Treuzskrivet e vez yamakkan gant un dildenn blaen kentoc'h evit gant un dildenn us-skrivet.\nPoentadur ha sifroùAozañ\nGant ISO 11940:1998 e vez diforc'het etre an arouezenn diverraat paiyannoi diouzh ar merk dibenn ur frazenn angkhandiao daoust ha ne vez ket graet an diforc'h-se na gant TIS 620-2533 (Reoliad Industriel Taiek 620-2533) na gant ar reoliad unicode (doare 5.0).\nUrzhiadur an arouezennoùAozañ\nDre vras e vez treuzlizherennet ar arouezennoù taiek a-gleiz da dehoù ha, pa vez gante an hevelep lec'hiadur a-led, eus ar c'hrec'h d'an traoñ, da lâret eo evit ar pezh a sell ouzh merkoù an tonennnoù ha thanthakhat a-raok merkoù all pe a-us pe a-is d'an arouezenn gensonennel diazez. Nac'hañ a ra ar reoliad (Rann 4.2) ar fed ma c'hell bezañ implijet a-gevret sara u ha nikkhahit daoust ha ma ro skouerioù eus o implij a-gevret en ur resisaat penaos treuzskrivañ nikkhahit, hep treuzlizherenniñ implij kevrennek an daou verk-se. Neuze, estreget nikkhahit, e vez staget ouzh ar gensonenn pa dreuzlizherenner gant al lizherenneg latin an holl merhoù nann-vogalennoù staget ouzh ur gensonenn er skritur taiek.\nDaoust ha ma anzav ar reoliad ar fed ma c'hellfe bezañ talvoudus evit an dud a ra dre vras gant al lizherenneg latin klask eilpennañ ar vogalennoù rakskrivet, e vez erbedet gant ar reoliad chom hep hen ober.\nTreuzksrivet e vez ภาษาไทย p̣hās̛̄āịthy hervez ISO 11940 (kv. Phasa Thai hervez Sistem Treuzskrivañ Boutin Taiek Real)\nTreuzksrivet e vez เชียงใหม่ echīyngıh̄m̀ hervez ISO 11940 (kv. Chiang Mai hervez Sistem Treuzskrivañ Boutin Taiek Real)\nReolennoù treuzlizherenandur war unicode.org\nAdtapet diwar « https://br.wikipedia.org/w/index.php?title=ISO_11940&oldid=1985371 »\nDernière modification le 8 Ebr 2022, à 16:21\nKemmoù diwezhañ degaset d'ar bajenn-mañ d'an 8 Ebr 2022, da 16:21.


Diforc'hioù etre adstummoù "Jakez Kerrien" - Wikipedia\nDiforc'hioù etre adstummoù "Jakez Kerrien"\nJakez Kerrien (kemmañ)\nStumm eus an 10 Eos 2012 da 23:44\n2 okted lamet , 9 bloaz zo\nStumm eus an 10 Eos 2012 da 23:42 (kemmañ)\nKemper911 (kaozeal | degasadennoù)\n(→Ar Roc'h Toull)\nStumm eus an 10 Eos 2012 da 23:44 (kemmañ) (dizober)\nEmbannet eo bet ''Ar Roc'h Toull'' a-dammoù, trizek tamm anezhi, e-barzh ''Le courrier du Finistère'' (1925-1926) ha peuzgoude e-barzh ''Gwalarn'' (1926) hag adembannet gant [[Emgleo Breiz]] (1957, 1995). Ur romant berr an hini eo, skrivet e Roma, p'edo Jakez Kerrien war ar studi en ur skol renet gant ar Jezuisted. Evit kantvet deiz-ha-bloaz Jakez Kerrien e voe embannet ''Ar Roc'h Toull'' en un doare divyezhek, gant an destenn e galleg, gant ar gelaouenn ''Armorika''.\nAr gouron ar pennañ zo ur paotr yaouank er romant ha gweladenniñ a ra ur c'hev, hini ar Roc'h Toull, ambrouget gant e vreur. Kejañ a ra ouzh ur paread tud, c'hoarierion-kilhoù hag imbourc'herion anezho, hag a glask un dra a c'hallfe bezañ un teñzor kuzhetkuzh.\nAr romant-se eo pennoberenn Jakez Kerrien. Honnezh zo ul levr berr a-walc'h, marzhus ha fentus war un dro, levezonet gant endro ar skrivagner : hini e vloavezhioù-skol ha hini e yaouankiz e bro-Leon. Ennañ e kaver mojennoù vreizhat ha menegoù eus ar sevenadur hollvedel. Se zo ur romant a faltazi ("un danevell varzhus" hervez soñj [[Abeozen]]) e-men e kaver levezon lennadennoù ar skrivagner evel Dante pe prederourion a vro-C'hres, reoù an Akademiezh, lakaet asambles gant gerioù eeun yezh ar beizanted hag al levezon kristen. Ur meni romant-deskiñ eo, a-ouenn gant romantoù kevrinus ar skol romantel, skrivet en ur yezh "c'hwek ha pinvidik" hervez [[Fañch Morvannou]].\nAdtapet diwar « https://br.wikipedia.org/wiki/Dibar:MobileDiff/1301484 »


1 Corintios 10 CCO - Jaˋ dseengˋ e jmiféngˈˊ dseaˋ - Bible Gateway\n1 Corintios 10 Chinanteco de Comaltepec (CCO)\nJaˋ dseengˋ e jmiféngˈˊ dseaˋ jaléngˈˋ diée˜ i̱ o̱ˈ jáˈˉ\n10 Jo̱ fɨ́ɨˉguɨ́ɨ ˈnʉ́ˈˋ, dseaˋ rúˈˋnaaˈ dseaˋ quiáˈˉ Dseaˋ Jmáangˉ, jaˋ iin˜n faˈ e niˈíingˆ óoˊnaˈ jaléˈˋ e cangongɨ́ɨngˉ ˈlɨɨ˜ yʉ́ʉˈ˜ dseaˋ áangˊ quíˉnaaˈ ie˜ lamɨ˜ caˈuøøiñˋ fɨˊ Egipto, jo̱ Fidiéeˇ caˈeˈˊreiñˈ do fɨˊ laˈeáangˊ có̱o̱ˈ˜ cabøø˜ jníiˊ, jo̱guɨ e lajaléiñˈˋ do cangɨ́ɨiñˊ fɨˊ ni˜ jmɨñíˈˆ e siiˋ mar Rojo. 2 Jo̱ ie˜ jo̱ lajaléngˈˋ i̱ dseaˋ íˋ caˈuíiñˉ dseaˋ i̱ sɨtáangˆ có̱o̱ˈ˜ Moi˜ ie˜ lamɨ˜ lafaˈ cajgáaiñˉ jmɨɨˋ có̱o̱ˈ˜ e jníiˊ do jo̱guɨ ie˜ mɨ˜ cangɨ́ɨiñˊ e fɨˊ ni˜ jmɨñíˈˆ do. 3 Jo̱guɨ lajo̱b cajo̱, lajɨɨmˋ i̱ dseaˋ do cajmɨtaang˜ yaaiñ˜ có̱o̱ˈ˜ caˈíingˈ˜ jmiñiˇ e cangɨ́ɨiñˋ quiáˈˉ Fidiéeˇ, 4 jo̱guɨ cajo̱ cangɨ́ɨiñˋ quiáˈˉ Fidiéeˇ caˈíingˈ˜ jmɨɨˋ e caˈiéngˈˋ fɨˊ dseˈˋ cu̱u̱˜ jiáaˊ. Jo̱ e jiáaˊ dobaˈ e jéeˊ quiáˈrˉ lajeeˇ e ngɨrˊ fɨˊ ni˜ guóoˈ˜ uǿˉ quiʉ̱́ˋ. Jo̱ e jiáaˊ jo̱ cuǿøngˋ líˋ feˇeeˈ e íbˋ Dseaˋ Jmáangˉ. 5 Jo̱ dsʉˈ i̱ fɨ́ɨmˊ i̱ ˈlɨɨ˜ yʉ́ʉˈ˜ dseaˋ áangˊ quíˉnaaˈ do cajúiñˉ lajeeˇ e ngɨrˊ fɨˊ ni˜ guóoˈ˜ uǿˉ quiʉ̱́ˋ uíiˈ˜ e jaˋ catɨ́ˋ dsíiˊ Fidiéeˇ có̱o̱ˈ˜ jaléˈˋ e cajméeiñˈˋ do.\n6 Jo̱ lajaléˈˋ e na cangojéeˊ có̱o̱ˈ˜ i̱ ˈlɨɨ˜ yʉ́ʉˈ˜ dseaˋ áangˊ do e laco̱ˈ cuøˊ co̱o̱ˋ li˜ quíˉiiˈ e jaˋ ˈnéˉ nijmóˆooˈ jaléˈˋ e gaˋ e lɨ́ˋ dsiˋnaaˈ lɨ́ˈˆ laco̱ˈ cajméeˋ i̱ dseaˋ íˋ. 7 Jo̱baˈ jaˋ jmiféngˈˊnaˈ jaléngˈˋ diée˜ i̱ o̱ˈ jáˈˉ lɨ́ˈˆ laco̱ˈguɨ cajméeˋ i̱ lɨɨng˜ i̱ ˈlɨɨ˜ yʉ́ʉˈ˜ dseaˋ áangˊ do, lɨ́ˈˆ laco̱ˈ la féˈˋ fɨˊ ni˜ jiˋ quiáˈˉ Fidiéeˇ lɨ˜ féˈˋ lala: “Jaléngˈˋ dseaˋ caguárˋ caˈɨ̱́ˈˉ cagǿˈrˋ, jo̱ mɨ˜ cangɨ́ˋ jo̱, caró̱o̱rˉ e cataiñˈˊ jmɨɨ˜.” 8 Jo̱guɨ jaˋ ˈnéˉ e niˈlee˜naaˈ e nigüɨ́ngˋnaaˈ có̱o̱ˈ˜ dseañʉˈˋ o̱si dseamɨ́ˋ i̱ o̱ˈ quíˉnaaˈ lɨ́ˈˆ laco̱ˈguɨ cajméeˋ i̱ lɨɨng˜ i̱ ˈlɨɨ˜ yʉ́ʉˈ˜ dseaˋ áangˊ do ie˜ jo̱, co̱ˈ uíiˈ˜ e cajméerˋ lajo̱, jo̱baˈ cajúiñˉ ie˜ jo̱ lɨ́ˈˆ lɨˊ guiéeˉ ˈnɨˊ mil dseaˋ lajeeˇ co̱o̱ˋ jmɨɨ˜. 9 Jo̱guɨ jaˋ ˈnéˉ jméˆnaaˈ e nisíiˈ˜naaˈ Dseaˋ Jmáangˉ ne˜duu jial tíiˊ ˈgøiñˈˊ lɨ́ˈˆ laco̱ˈguɨ cajméeˋ i̱ lɨɨng˜ i̱ ˈlɨɨ˜ yʉ́ʉˈ˜ dseaˋ áangˊ do, co̱ˈ uíiˈ˜ e cajméerˋ lajo̱, jo̱baˈ cajúiñˉ e cacuˈˋ jaléngˈˋ mɨˈˋ guíingˉ quiáˈrˉ. 10 Jo̱guɨ jaˋ jmiquíngˈˆ áaˊnaˈ có̱o̱ˈ˜ Fíiˋnaaˈ Fidiéeˇ lɨ́ˈˆ laco̱ˈguɨ cajméeˋ i̱ lɨɨng˜ i̱ ˈlɨɨ˜ yʉ́ʉˈ˜ do, co̱ˈ uíiˈ˜ e cajméerˋ lajo̱, jo̱baˈ casíingˋ Fidiéeˇ dseaˋ mojɨ́ɨˋ i̱ cajngaˈˊ quiáˈrˉ.\n11 Jo̱ lajaléˈˋ e jo̱ cangongɨ́ɨngˉ ˈlɨɨ˜ dseaˋ áangˊ quíˉnaaˈ e lɨ́ˈˆ laco̱ˈ nilɨne˜naaˈ e jaˋ ˈnéˉ jmóˆooˈ lajo̱, jo̱guɨ cató̱ˉ fɨˊ ni˜ jiˋ quiáˈˉ Fidiéeˇ cajo̱ e lɨ́ˈˆ laco̱ˈ niˈɨ́ˉ ˈgooˋ quíˉnaaˈ, jneaa˜aaˈ dseaˋ se̱e̱ˉnaaˈ jmɨɨ˜ na, mɨ˜ tɨˊ lɨ˜ nɨjaquiéengˊ e niˈíingˉ jmɨgüíˋ. 12 Jo̱ co̱ˈ lajo̱b lɨ́ɨˊ, song jaangˋ ˈnʉ́ˈˋ ɨˊ áaˊnaˈ e teábˋ singˈˊnaˈ có̱o̱ˈ˜ júuˆ quiáˈˉ Dseaˋ Jmáangˉ, jo̱baˈ dseángˈˉ eáamˊ ˈnéˉ e ñiing˜ áaˊnaˈ e laco̱ˈ jaˋ niténgˈˋnaˈ fɨˊ ni˜ dseeˉ. 13 Jo̱ jí̱i̱ˈ˜ jaangˋ ˈnʉ́ˈˋ jaˋ mɨˊ cangongɨ́ɨngˉnaˈ e dseáangˈ˜ niténgˈˋnaˈ fɨˊ ni˜ dseeˉ e jaˋ mɨˊ cangongɨ́ɨngˉ dseaˋ rúngˈˋnaˈ. Jo̱ dsʉˈ ˈnʉ́ˈˋ cuǿømˋ líˋ jmɨta˜ óoˊnaˈ có̱o̱ˈ˜ júuˆ quiáˈˉ Fidiéeˇ, co̱ˈ dseángˈˉ jmiti˜bre júuˆ quiáˈrˉ. Jo̱ jaˋ nicuǿrˉ fɨˊ faˈ e nidsingɨ́ɨngˉnaˈ lajo̱ eáangˊguɨ e jí̱i̱ˈ˜ laco̱ˈ téˈˋnaˈ, co̱ˈ lajeeˇ e dsingɨ́ɨngˉnaˈ lajo̱, nijméˉbre jial téˈˋnaˈ e jaˋ niténgˈˋnaˈ fɨˊ ni˜ dseeˉ.\n14 Jo̱ uíiˈ˜ e lajo̱b lɨ́ɨˊ, dseaˋ rúˈˋnaaˈ i̱ ˈneáanˋn eáangˊ, jo̱baˈ fɨ́ɨˉguɨ́ɨ jaléngˈˋ ˈnʉ́ˈˋ e jmɨˈnángˋ yaang˜naˈ e jaˋ jmiféngˈˊnaˈ jaléngˈˋ diée˜ i̱ o̱ˈ jáˈˉ. 15 Jo̱ fɨ́ɨˉɨ ˈnʉ́ˈˋ lana, co̱ˈ eáamˊ guiʉ́ˉ moguíˆnaˈ, jo̱ yaam˜ ˈnʉ́ˈˋ cuǿøngˋ líˋ foˈˆnaˈ su jáˈˉ o̱si o̱ˈ jáˈˉ é jaléˈˋ e júuˆ e fɨ́ɨˉɨ ˈnʉ́ˈˋ na. 16 Jo̱ mɨ˜ cuǿøˆnaaˈ guiˈmáangˈˇ Fidiéeˇ e ˈnéˈˉnaaˈ capíˈˆ jmɨ́ˈˆ mɨ́ˈˆ huɨɨngˋ jǿˈˆ dsʉˈ uíiˈ˜ e jmiguiéngˈˊ dsiˋnaaˈ e cajúngˉ Dseaˋ Jmáangˉ fɨˊ dseˈˋ crúuˆ, jo̱ mɨ˜ jmooˉnaaˈ lajo̱, jo̱baˈ guǿngˈˋ e jaamˋ dseaˋ uíingˉnaaˈ có̱o̱ˈ˜ dseaˋ do laˈeáangˊ e jmɨˈøøiñˈˉ do. Jo̱guɨ mɨ˜ fiingˉnaaˈ iñíˈˆ e quiee˜naaˈ do lajeeˇ jo̱, jo̱baˈ guǿngˈˋ cajo̱ e jaamˋ dseaˋ uíingˉnaaˈ có̱o̱ˈ˜ dseaˋ do laˈeáangˊ có̱o̱ˈ˜ e ngúuˊ táaiñˋ do. 17 Jo̱ nañiˊ faˈ fɨ́ɨˊbaaˈ laˈóˈˋ jneaa˜aaˈ dseaˋ lɨ́ɨˊnaaˈ dseaˋ quiáˈˉ Dseaˋ Jmáangˉ, dsʉˈ lajɨɨˉbaaˈ quieeˇnaaˈ co̱lɨɨng˜ co̱o̱ˋ iñíˈˆ, jo̱ e jo̱ guǿngˈˋ e lafaˈ jaamˋ jneaa˜aaˈ lɨ́ɨˊnaaˈ lajaléˈˋnaaˈ co̱lɨɨng˜ có̱o̱ˈ˜ Dseaˋ Jmáangˉ.\n18 Jo̱ quie̱ˋnaˈ cuente e mɨ˜ gøˈˊ jaléngˈˋ dseaˋ Israel jaléˈˋ ngu˜ jóˈˋ e lɨ́ɨˊ feáˈˉ e nɨcacuøˈrˊ Fidiéeˇ fɨˊ nifeˈˋ, jo̱baˈ lɨ́ɨˊ lafaˈ co̱o̱ˋ cøømˋ uíingˉ có̱o̱ˈ˜ Fidiéeˇ fɨˊ nifeˈˋ do. 19 Jo̱ dsʉˈ có̱o̱ˈ˜ e júuˆ la o̱faˈ fɨ́ɨˉɨ ˈnʉ́ˈˋ e íingˆ ta˜ jaléngˈˋ diée˜ i̱ o̱ˈ jáˈˉ, o̱ˈguɨ faˈ e íingˆ ta˜ jaléˈˋ e feáˈˉ e cuøˈˊ dseaˋ jaléngˈˋ i̱ diée˜ íˋ cajo̱. 20 Co̱ˈ lají̱i̱ˈ˜ e júuˆ labaˈ e iin˜n e fɨ́ɨˉɨ ˈnʉ́ˈˋ, e mɨ˜ jaléngˈˋ dseaˋ i̱ jaˋ cuíingˋ Fidiéeˇ jmóorˋ feáˈˉ ngu˜ jóˈˋ e cuøˈrˊ lɨ́ˈˆ doñiˊ i̱i̱ˋ diée˜ quiáˈrˉ, jo̱baˈ jaléngˈˋ i̱ ˈlɨmˈˆ cuøˈrˊ jaléˈˋ e jo̱, jo̱ o̱ˈ Fidiéeˇ dseaˋ cuøˈrˊ. Jo̱ dsʉˈ jnea˜ jaˋ iin˜n e quíingˈ˜naˈ jee˜ jaléngˈˋ i̱ ˈlɨngˈˆ. 21 Jo̱baˈ dseángˈˉ jaˋ cuǿøngˋ faˈ e niˈuˈˆnaˈ jaléˈˋ e jmiguiéngˈˊ óoˊnaˈ Fíiˋnaaˈ Dseaˋ Jmáangˉ jo̱guɨ cajo̱ e niˈuˈˆnaˈ jaléˈˋ e cuøˈˊ dseaˋ jaléngˈˋ i̱ ˈlɨngˈˆ, o̱ˈguɨ cuǿøngˋ faˈ e nicøˈˆnaˈ iñíˈˆ e jmiguiéngˈˊ óoˊnaˈ Fíiˋnaaˈ Dseaˋ Jmáangˉ, jo̱guɨ cajo̱ e nicøˈˆnaˈ jaléˈˋ e feáˈˉ e cuøˈˊ dseaˋ jaléngˈˋ i̱ ˈlɨngˈˆ.\n22 Jo̱ jaˋ jmóˆnaaˈ lajo̱ e laco̱ˈ jaˋ nilɨguíingˉ Fidiéeˇ quíˉnaaˈ. Jo̱ jaˋ güɨˈɨ́ˆ dsiˋnaaˈ e ˈgøngˈˊguɨ jneaa˜aaˈ laco̱ˈ dseaˋ íˋ. ¡Co̱ˈ dseángˈˉ o̱ˈ lajo̱!\nJaléˈˋ e cuǿøngˋ jmóoˋ dseaˋ quiáˈˉ Dseaˋ Jmáangˉ\n23 Jo̱ dsʉˈ seemˋ dseaˋ i̱ féˈˋ lala: “Cuǿømˋ líˋ jmee˜ jnea˜ lɨ́ˈˆ doñiˊ eeˋ iin˜n.” Jo̱ dsʉˈ e jábˈˉ e jo̱, lɨfaˈ jaˋ lajaléˈˋ íingˆ ta˜ quíˉiiˈ. Jo̱guɨ e jábˈˉ e cuǿømˋ líˋ jméˉ dseaˋ lɨ́ˈˆ doñiˊ eeˋ iiñ˜, lɨfaˈ jaˋ lajaléˈˋ e jo̱ nijmɨcó̱o̱ˈ˜ quiáˈrˉ e eáangˊguɨ nidsicuángˋ quiáˈrˉ có̱o̱ˈ˜ júuˆ quiáˈˉ Dseaˋ Jmáangˉ. 24 Jo̱ dsʉˈ jaˋ ˈnéˉ e lɨco̱ˈ nijméˆnaaˈ jmangˈˆ e guiʉ́ˉ e quíˉnaaˈ yee˜naaˈ, co̱ˈ lajo̱b ˈnéˉ jméˉeeˈ guiʉ́ˉ quiáˈˉ jaléngˈˋ dseaˋ rúˈˋnaaˈ cajo̱.\n25 Jo̱baˈ fɨ́ɨˉguɨ́ɨ ˈnʉ́ˈˋ e cøˈˆbaˈ lɨ́ˈˆ doñiˊ eeˋ ngúuˊ e ˈnɨ́ɨˋ dseaˋ fɨˊ lɨ˜ ˈnɨ́ɨrˋ, jo̱ jaˋ jmɨngɨɨˇnaˈ cuaiñ˜ quiáˈˉ e jo̱ e laco̱ˈ jaˋ niˈɨ́ˉ óoˊnaˈ jmiguiʉˊ su cuǿøngˋ cøˈˆnaˈ o̱si jaˋ cuǿøngˋ é. 26 Dsʉco̱ˈ latøøngˉ jmɨgüíˋ jo̱guɨ lajaléˈˋ e seaˋ fɨˊ jo̱ lɨ́ɨˊ quiáˈˉ Fíiˋnaaˈ Fidiéeˇ.\n27 Jo̱ song jaangˋ dseaˋ i̱ jaˋ lɨ́ɨngˊ dseaˋ quiáˈˉ Dseaˋ Jmáangˉ catǿˈrˉ ˈnʉ́ˈˋ e nigüɨquiéˈˋnaˈ fɨˊ quiáˈrˉ, jo̱guɨ ˈnʉ́ˈˋ iim˜baˈ güɨlíingˉnaˈ, jo̱baˈ güɨlíingˉnaˈ jóng, jo̱guɨ quiéˈˋnaˈ lɨ́ˈˆ doñiˊ eeˋ e niguiárˉ fɨˊ ni˜ mes˜ e jaˋ jmɨngɨɨˇnaˈ jí̱i̱ˈ˜ co̱o̱ˋ cuaiñ˜ quiáˈˉ jaléˈˋ e nicuǿˈrˉ ˈnʉ́ˈˋ do su cuǿøngˋ cøˈˆnaˈ o̱si jaˋ cuǿøngˋ é. 28 Jo̱guɨ dsʉˈ song jaangˋ dseaˋ casɨ́ˈrˉ ˈnʉ́ˈˋ lala: “Lajaléˈˋ e jmiñiˇ la nɨcacuǿøˈ˜naaˈ e lɨ́ɨˊ feáˈˉ jaléngˈˋ diée˜.” Jo̱ song lajo̱b lɨ́ɨˊ, jo̱baˈ jaˋ cǿˈˋnaˈ uíiˈ˜ i̱ dseaˋ i̱ cajíngˈˉ do, jo̱guɨ cajo̱ e laco̱ˈ jaˋ niˈɨ́ˉ dsíirˊ jmiguiʉˊ cuaiñ˜ quiáˈˉ e jo̱. 29 Jo̱ dsʉˈ cuaiñ˜ quiáˈˉ jial ɨˊ dsíiˊ i̱ dseaˋ i̱ cacuøˈˊ ˈnʉ́ˈˋ e jmiñiˇ dobaˈ e fáˈˉa, jo̱ o̱ˈ cuaiñ˜ quíiˉnaˈ e jial ɨˊ óoˊnaˈ. Jo̱ dsʉˈ jangámˉ nijmɨngɨɨˇ ˈnʉ́ˈˋ lala: “Jo̱ ¿jialɨˈˊ éengˋ i̱ dseaˋ do jnea˜ có̱o̱ˈ˜ jaléˈˋ e gǿˈˋø uíiˈ˜ jmiguiʉˊ jaléˈˋ e ɨˊ dsíirˊ? 30 Co̱ˈ song cuǿøˉbaa guiˈmáangˈˇ Fidiéeˇ cuaiñ˜ quiáˈˉ lají̱i̱ˈ˜ e gǿˈˋø do, jo̱baˈ ¿jialɨˈˊ éengˋ dseaˋ jnea˜ dsʉˈ uíiˈ˜ e gǿˈˋø e jo̱?” 31 Jo̱ song cǿˈˋnaˈ o̱si úˈˋnaˈ o̱si jmooˋnaˈ lɨ́ˈˆ doñiˊ eeˋ e jiéˈˋguɨ é, jo̱baˈ jmeeˇnaˈ lajaléˈˋ e jo̱ e laco̱ˈ nijmiféngˈˊnaˈ Fidiéeˇ. 32 Jo̱ jie˜ mɨ˜ eeˉnaˈ e gaˋ e laco̱ˈ dseáangˈ˜ e niténgˈˋ fɨˊ ni˜ dseeˉ si jaléngˈˋ dseaˋ Israel o̱si jaléngˈˋ i̱ jaˋ lɨ́ɨngˊ lajo̱, o̱si jaléngˈˋ dseaˋ quiáˈˉ Dseaˋ Jmáangˉ caguiaangˉguɨ é. 33 Co̱ˈ jnea˜ jmɨˈúumˋbaa e jmóoˋo e jmiˈiáanˋn dsíiˊ jaléngˈˋ dseaˋ có̱o̱ˈ˜ jaléˈˋ e jmóoˋo, jo̱ jaˋ ˈnóˈˉo jmóoˋo e lɨco̱ˈ niˈuíingˉ guiʉ́ˉ quiéˉe ˈñiáˈˋa, co̱ˈ ˈnóˈˉo jmóoˋo e jial niˈuíingˉ guiʉ́ˉ quiáˈˉ dseaˋ caguiaangˉ. Jo̱ jmóoˋo lajo̱ e lɨ́ˈˆ laco̱ˈ nilíˈˋ i̱ dseaˋ íˋ e nileáiñˋ jee˜ jaléˈˋ dseeˉ quiáˈrˉ.


Diffusion du lundi 2 mars 2020 Durée : 11min\nAr skolioù serret e bro an Alre\nStrewet eo bet ar c'horonavirus e bro an Alre. 5700 bugel deus skolioù, skolajoù ha liseoù An Alre, Krac'h ha Karnag 'zo chomet er gêr hiriv. Sarret e vo ar skolioù e-pad ur 15 deiz. Iona Smulders 'zo skoazellerez-skol e skol diwan an Alre. Kelaouet eo bet mintin-mañ.\nHa 70 bugel 'zo e skol diwan an Alre. Ar skol Diwan, serret neuze 'pad ur pemzekteiz.\nEr Morbihan eo serret meur a sal sinema, nulet ar marc'hadoù, serret poull-neuial an Alre.\nEskobti Kemper ha Leon n'eus embannet oberiantizoù evit talañ deus ar c'horonavirus. Goulonderet e vo an holl biñsinoù dour benniget hag ar gomunion a vo roet dre an daouarn hepken.\nNe vo ket deus kenstrivadeg ar bagadoù trede rummad 'benn disadorn e Gwened.\nNulet eo an dorioù digor a oa sañset bezañ dalc'het en IUT an Oriant, Gwened ha Pondi.\nEvit ar sport ne vo ket deus kampionnadoù bro C'hall ar judo evit skipailhoù an Divizion kentañ a oa da vezañ dalc'het e fin ar sizhun en Arena e Brest.\nDre ar C'horonavirus eo nulet ur bern abadennoù\nEn o-zouez, Nozvezh Breizh hag a oa da vezañ dalc'het Pariz 'benn disadorn. 40 000 arvester a oa gortozet en Arena. Melloù sonadegoù a oa da gaout a-hed an nozvezh, lusket gant 150 arzour a Vreizh. Ar ganerez Gwennyn a oa da vont da Bariz ivez... Dipitet eo...\nHag an arvesterien a vo digollet evit o vilhidi... Dav mont d'al lec'h m'int bet prenet...\nMiziad ar brezhoneg 'zo o paouez kregiñ e bro An Alre. Kalzig abadennoù 'zo raktreset e-pad ur miz. Met daoust hag e vo deus an abadennoù-se? Olier Berson, animatour e Ti Douar Alre a 'oa ganeomp war eeun.\nDragon 29 a zo lakaet a-gostez\nN'eus biz askell ebet ken gant ar surentez sivil e Penn-ar-Bed. Kaset eo bet an askell-viñs-se da Nimes 'benn kempenn anezhañ. Met e-pad ar c'hempenn-se n'eus hini ebet o kemer e blas. Kaset e vez askell-dro ar Morbihan Dragon 56 ma zeus deus ur gudenn. Lorz Calippe a zo perzh deus sindikad broadel gopridi ar surentez sivil. Ur vezh eo emezañ.


Prezegenn diwar-benn an Afer Seznec / Conférence sur l'Affaire Seznec ~ TI AR VRO KEMPER BZH\nPrezegenn diwar-benn an Afer Seznec / Conférence sur l’Affaire Seznec\n29/11/2019 - 20:30>22:30\n8e1/2 noz - 20h30\nAN AFER SEZNEC DIRAK AN ISTOR\nTi ar vro Kemper hag al levrdi Ravy a ginnig deoc’h ur gejadenn gant daou skrivagner o deus pledet nevez zo gant an Afer Seznec.\nMichel Pierre a zo istorour, ispisializet war Istor ar galeoù ha dre-se en deus labouret pell zo war an afer Seznec.\nGober a ra istor an afer o sellet pizh ha pizh ouzh kement elfenn he deus lakaet an afer Seznec da vezañ ken brudet.\nRoiñ a ra e soñj war kement hini en deus klasket difenn ar galeour evit dont en dro war disoc’h prosez Kemper a zo an hini tostañ eus ar wirionez emezañ.\nAnne-Sophie Martin, kelaouennerez ispisializet en aferioù justiz, he deus furchet betek penn da glask gouzout hag ar sekred Familh dalc’het kuzh gant lod eus diskennidi Seznec a oa gwir heñvel.\nTomm eo e galon ouzh ar vartezeadenn ziwezhañ war an afer : lazhet e vije bet Kemener gant gwreg Seznec dre ma glaske ober al lez dezhi.\nDaou savpoent disheñvel war ur wirionez a zo chomet kevrinus dibaoe ur c’hantved.\nLusket vo ar gaoz gant Bernez Rouz.\nDEUX AUTEURS EN QUÊTE DE VÉRITÉ\n« Prezegenn / Conférence\nPrezegenn gant / Conférence avec Roland Becker »


Al lojeiz sokial en arvar e Breizh – Dispak\nAl lojeiz sokial en arvar e Breizh\nPublished on 26/09/2018 24/08/2020 by Metig Jakez-Vargas\nEmañ an danvez-lezenn Elan (Emdroadur al lojeiz ha terkadur niverel/Evolution du Logement et Aménagement Numérique) o vezañ studiet er parlamant. Ar reizhadur, kinniget gant ministr Kenstag an Tiriadoù, a grennfe muioc’h c’hoazh gwirioù sokial an dud da geñver al lojeiz. Heuliadoù heverk a vefe e Breizh.\nGant memes tro-spered ha reizhadur an APL en distro-skol tremenet, e kendalc’h ar gouarnamant da espern war-goust al lojeiz sokial. Jacques Mézard, ministr Kenstag an Tiriadoù1, a fell dezhañ, e-mesk cheñchamantoù all, en em vodfe ar feurmourien sokial vihan gant ar re vrasoc’h, evit bezañ «efedusoc’h».\nE Breizh eo niverus ar feurmourien sokial vihan, evel Douarnenez Habitat, da skouer, a ver 1612 lojeiz. En em vodañ a rankfe ober neuze gant feurmourien vrasoc’h, betek tizhout 15 000 lojeiz. Aon a zo gant ar feurmourien vihan e vefe dilaosket ar bourc’hioù gant ar cheñchamant-se. Petra a vefe dibabet gant ur c’henstroll feurmourien vras etre reneveziñ tri lojeiz sokial Motrev da skouer, e-keñver krouiñ ur c’harter nevez e Brest a lojfe kantadoù a dud ? O c’houzout ez eus un tamm ouzhpenn eget 170 000 lojeiz a seurt-se er vro, ne vefe mui meret ar parkad sokial a-bezh nemet gant 5 pe 6 feurmer.\nDiaes evit ar c’humunioù bihan\nUnan eus perzhioù dibar Breizh padal war dachenn al lojeiz a zo e vez kaset war-raok al lojeiz sokial gant ar c’humunioù bihan. 89,7% eus ar c’humunioù breton o deus lojeizoù sokial, pa n’eus nemet 47,1% anezho e Frañs. An dra-se a zispleger gant youl ar bourc’hioù bihan, dindan 3500 annezad da sevel lojeizoù sokial, ha pa ne vefent ket rediet d’en ober. An intrudu-se ar c’haller displegañ dre o c’hoant da zesachañ annezidi nevez ha da ginnig lojeizoù dereat o friz evit tud ar vro, o c’houzout eo war ar maez e kaver ar goproù bihanañ. Al lezenn Elan a vefe neuze ur skoilh ouzhpenn evit lojañ an dud war ar maez. Padal eo e Breizh e kaver ar muiañ a lojeizoù sokial war ar maez, da geñver rannvroioù all Frañs.\nFreuzet lezenn an arvor?\nOuzhpenn gwashaat aozioù-bevañ an dud paourañ war ar maez ha mirout ouzh ar c’humunioù bihan da gaout intrudu, e c’hall al lezenn Elan bezañ un drast evit arvor Breizh ivez, hini hirañ ar Stad. Evit gwareziñ an aodoù e oa bet savet lezenn an arvor e 1986, kuit na vefe diskaret an natur hag ar gweledvaoù war skouer ar pezh a zo c’hoarvezet e Spagn gant boom an touristerezh. Lezenniñ a ra ar sevel-tier war vord an aod. Mont war-gil a vez kinniget ober gant al lezenn Elan. Kaoz a zo, da skouer, da aesaat ar sevel tier en toulloù-rastell, takadoù diannez etre daou di. Kreskiñ a rafe neuze muioc’h c’hoazh priz ar feurmoù war an aod, ouzhpenn d’an heuliadoù evit an natur, ar pezh a greskfe muioc’h c’hoazh an disparti etre ar rummadoù sokial en arvor.\n723 feurmour sokial a zo e Frañs. Ma vez votet al lezenn e fin ar miz gant ar parlamant, e vefe roet tri bloaz d’ar feurmourien vihan evit en em vodañ.\n1Ministre de la Cohésion des Territoires\nKazetennerez ha feminist. Dedennet bras on gant an Istor hag ar stourmoù dre ar bed.\nBreizh, Darvoudoù, Keleier, Kevredigezh / SokialBreizh, HLM, Lojeiz, Sokial\nPrevious Previous post: Start ar jeu evit anvioù-lec’h ar vro\nNext Next post: Ar film hollvrezhonek kentañ sevenet e… 1934 !


Cindy Sherman (19 a viz Genver 1954 e Glen Ridge, New Jersey) a zo ul luc'hskeudennerez hag ur arzourez stadunanat. Brudet eo hec'h emboltredoù. Sevenet he deus daou film ivez. O chom hag o labourat e New York emañ. E 1995 e resevas priz diazezadur MacArthur, hag e 1999 e resevas priz Hasselblad.\n4.1 Liammoù diavaez\nGanet e voe e New Jersey ha goude he ganedigezh e tilojas he zud da Huntington (Long Island) ma kasas he bugaleaj.\nStudiañ a reas e State University College Buffalo (New York). Da gentañ e stagas gant al livañ ha goude-se e stagas gant al luc'hskeudenniñ. E 1976 e tapas kaout he diplom hag e 1977 ez eas da Manhattan ma savas he rummad emboltredoù kentañ. E 1979 e voe aozet he diskouezadeg kentañ e Hallwalls, un diskouezva dizalc'h bet savet ganti ha daou arzour all anvet Robert Longo ha Charles Clough.\nLakaat a ra Cindy Sherman hec'h oberennoù en arz mennozhel. En hec'h oberennoù e tiskouez he freder diwar-benn al luc'hskeudenniñ, al livañ ha plas ha skeudenn ar merc'hed er gevredigezh a vremañ. Levezonet eo gant seurtoù skeudennoù liesseurt : skeudennoù sinema, bruderezh, skeudennoù tennet eus magazinoù, pe skeudennoù erotek. Lavarout a ra n'eo ket gwregelourez ha n'eus ster politikel ebet en hec'h oberennoù. Gwelet e vez evel unan eus luc'hskeudennerezed pouezusañ an arz goudemodern.\nUntitled Film Stills, 1977-1980\nRear Screen Projections, 1980\nPink Robes, 1982\nFairy Tales, 1985\nHistory Portraits/Old Masters, 1988-1990\nSex Pictures, 1992\nHorror and Surrealist Pictures, 1994-1996\nOffice Killer, 1997, starring Jeanne Tripplehorn, Molly Ringwald and Carol Kane\nBroken Dolls, 1999\nHollywood/Hampton Types, 2000-2002\nArthur C. Danto, Cindy Sherman : Untitled Film Stills, Rizzoli, NY ha Shirmer/moselVerlag, Munich, 1990\nArthur C. Danto, History Portraits, Schimer/Mosel, Munich ha Rizzoli, NY, 1991\nJean-Pierre Criqui, Régis Durand, Laura Mulvey, Cindy Sherman, Flammarion - Jeu de Paume, Pariz, 2006\n↑ Amada Cruz et alii, Cindy Sherman, Rétrospective, Thames & Hudson, 1998, p.1)\nAtersadenn Cindy Sherman\nPennad diwar-benn Untitled Film Stills\nAdtapet diwar « https://br.wikipedia.org/w/index.php?title=Cindy_Sherman&oldid=1899987 »\nKemmoù diwezhañ degaset d'ar bajenn-mañ d'an 10 Ebr 2021, da 12:28.


Tawe Uchaf - Wikipedia\nTawe Uchaf zo ur gumuniezh e kontelezh Powys, e Kembre. Emañ e korn-bro Brycheiniog, er biz da Ystradgynlais hag e lodenn uhelañ traoñienn an Tawe. Er gumuniezh emañ kêriadennoù Coelbren, Cae Hopkin, Ynyswen ha Pen-y-cae.\nUn toullad mougevioù zo er c'horn-bro ; ar re anavezetañ anezho a ya d'ober Dan-yr-Ogof, ur strollad mougevioù bras ma teu kalz a weladennerien.\nAdtapet diwar « https://br.wikipedia.org/w/index.php?title=Tawe_Uchaf&oldid=1783369 »\nKemmoù diwezhañ degaset d'ar bajenn-mañ d'an 4 C'hwe 2018, da 11:19.


Kaozeal:Flamenco - Wikipedia\nMa vez skrivet jazz, Rock 'n' roll, Grunge, ha me oar-me petra c'hoazh, e vije ret skrivañ flamenco ha mat pell zo. Skrivet e vo jota, ha n'eo ket c'hota, vallenato, ha n'eo ket valienato, Malagueña ha n'eo ket malagenia, blues ha n'eo ket glazienn. Penaos e vo skrivet cow-boy? Koboy? 'M eus aon eo kouezhet Kleñved ar Jord Herbert war ar wikipedia adarre. Kement ha kaout soñj:\n[Reolenn db an anvioù-tud]\nA-hend-all, ma fell d'ar merour Kadwalan chaseal ar yezhoù estren eus ar wikipedia, e c'hall teurel ur sell ouzh http://br.wikipedia.org/wiki/Rummad:Barrez. Mall ganin gwelout. Bianchi-Bihan 21 Du 2011 da 09:25 (UTC)[respont]\nKement ha treiñ, arabat ober van, ma ne fell ket d'ar merour mirout flamenco (anv ar rummad evit ar poent c'hoazh), koulz treiñ mat; ar ger flamenco a zo :\npe flamank, anv un den eus Flandrez\npe flammeg, anv un evn techet da vezañ roz, liv ar vuhez en he bravañ.\nBianchi-Bihan 21 Du 2011 da 17:26 (UTC)[respont]\nDiouzh un tu e c'houlenner "kenemglev" evit cheñch un titl, hag ivez ali pe asant saver ur pennad (n'ouzon ket avat hag-eñ ez eo ur reolenn eus WP, n'on ket sur), met diouzh an tu all e weler n'eus ket bet doujet amañ d’an div "bennaenn"-se.--Trec'hlid mitonet 23 Du 2011 da 08:17 (UTC)[respont]\nN'eo ket diaes: ur rummad: flamenco zo, ha flamenco eo a gaver en un 20 pennad bennak abaoe bloavezhioù. Bianchi-Bihan 23 Du 2011 da 08:26 (UTC)[respont]\nYa ne ziskouez ket Bianchi-Bihan kompren penaos e tivizer gant ar re all. War ar bajenn Preussen da skouer. Din-me flamenko zo kerkoulz ha flamenco. Pa vez skrivet c pe k ez eo ar mems soniad ha muioc'h diouzh doare ar brezhoneg.--Kadwalan 27 Du 2011 da 18:48 (UTC)[respont]\nTe hag a oar divizout zo vont da zisplegañ dimp? Mall ganin gwelout! Da c'hortoz e c'hallez lenn al linennoù-mañ : [] . Abaoe meur a vloaz eo bet votet gant labour an implijerien, rak tud zo a labour amañ. Met ma rez fae warne se evel-just e ri adarre hervez da faltazi ... . Poan o devez lod o kompren n'eo ket brezhonek ar bed, h gwell e vije klask brezhonekaat Breizh eget klask brezhonekaat ar flamenco, dreist-holl gant un tamm "k" dister-disterik: flamank eo an droidigezh. Bianchi-Bihan 27 Du 2011 da 18:57 (UTC)[respont]\nFlamenco, ceilidh[kemmañ ar vammenn]\nSkrivet em bije-me flamenco evel ma skrivfen ivez ceilidh hag ur bern traoù all, met kavet e vez ar skrivadur "flamenko" en euskareg da skouer; hag an displegadur dre "flamank" n'eo nemet unan a-douez ur bern reoù all.--Trec'hlid mitonet 28 Du 2011 da 20:59 (UTC)[respont]\nAr gerioù spagnolek, betek an anvioù-tud, a vez euskarekaet gant "k" aes, korrida, Pako hag all, afer an euskaregerien eo, n'hon eus da blediñ nemet gant hon yezh. Tud zo o deus dibabet skrivañ "CD" ha "cow-boy" e Geriadur an Here ha "corrida" zo ivez. Flamenco a vank. Bianchi-Bihan 28 Du 2011 da 21:46 (UTC)[respont]\nUr flamenco all[kemmañ ar vammenn]\nTeodoro de Croix, lesanvet El Flamenco. Bianchi-Bihan 22 Kzu 2011 da 16:42 (UTC)[respont]\nAdtapet diwar « https://br.wikipedia.org/w/index.php?title=Kaozeal:Flamenco&oldid=1133862 »\nKemmoù diwezhañ degaset d'ar bajenn-mañ d'an 22 Kzu 2011, da 16:42.


grede - Wikeriadur\nEus krede gant ur c'hemmadur dre vlotaat.\ndre vlotaat grede\ndre c'hwezhañ c'hrede\nFurm kemmet ar verb krediñ e trede gour unan an amzer-dremenet ledan, en doare-disklêriañ.\nGant ur c'hemmadur dre vlotaat (war-lerc'h ar rannigoù-verb na ha ne da skouer) :\nDen ne grede komz, gwasket ma oa kalon pep hini gant estrenvan nevez-c'hanet. — (Jakez Riou, Geotenn ar Werc'hez ha danevelloù all, Al Liamm, 1957, p. 91.)\nGant malis ruz e lavare an dud ne grede ket dezho e oa bet distrujet ar vilin-avel gant Gwenn-erc'h: lavaret a raent e oa kouezhet abalamour d'he mogerioù re voan. — (George Orwell, lakaet e brezhoneg gant Erwan Hupel, Kêr al Loened, Barn ha Skrid, 2011, p. 55.)\nAdtapet diwar « https://br.wiktionary.org/w/index.php?title=grede&oldid=281194 »\nKemmoù diwezhañ degaset d'ar bajenn-mañ d'an 26 Kzu 2018, da 10:26.


Krugell (kumun) - Wikipedia\nFeunteun Sant Brieg.\nBro Ploermael Kalon Breizh\n655 ann. (2019)\n47° 52′ 46″ Norzh\n2° 35′ 39″ Kornôg / 47.8794444444, -2.59416666667\nkreiz-kêr : 80 m\nbihanañ 52 m — brasañ 166 m\nKrugell a zo ur gumun eus Breizh e Kanton Ploermael e departamant ar Mor-Bihan.\nMelestradurezh: krouet e voe ar gumun e 1790. Gant al lezenn eus an 23 a viz Eost 1790 e voe lakaet e kanton Pluveleg e Bann Josilin; dilamet e voe kanton Pluveleg e 1801 ha lakaet Krugell e Kanton Josilin bet miret ha brasaet gant al lezenn eus an 8 pluviôse an IX (28 a viz Genver 1801), dezhi an titl loi portant réduction du nombre de justices de paix; lakaet e voe Krugell en Arondisamant Ploermael bet krouet e 1800,.\nDekred eus ar 26 a viz Du 1790 war al le ret: embannet e voe bout mennet da nac'h al le ouzh ar Roue, ar vro hag al lezennoù gant ar person, Eon e anv.\n48 gwaz eus ar gumun a gollas o buhez abalamour d'ar brezel, d.l.e. 4,54 % eus he foblañs e 1911.\nMervel a reas ur gwaz e 1925.\nMervel a reas pemp den abalamour d'ar brezel .\nDaou waz a varvas e Brezel Indez-Sina hag unan e Brezel Aljeria.\n(br) Krugell war lec'hienn Geobreizh\n↑ Robert Bouvier, Bernard Le Montagner, Alain Revoy ha Dominique Reynaud, Histoire de la Poste dans le Morbihan, Embannadurioù Liv'Editions, Ar Faoued, 2006, pajenn 83\n↑ Cassini - EHESS - Krugell - Fichenn ar gumun\n↑ 5,0 5,1 5,2 ha5,3 memorialgenweb - Monumant ar re varv\nAdtapet diwar « https://br.wikipedia.org/w/index.php?title=Krugell_(kumun)&oldid=1972693 »\nKemmoù diwezhañ degaset d'ar bajenn-mañ d'an 6 Meu 2022, da 07:58.


DVD-où brezhonek — Bannoù-heol\nPosté le 01/07/2006 - Presse\nGant Dizale ha Bannoù-heol\nE fin miz Mae he deus ar gevredigezh Dizale embannet war DVDoù ul lodennig eus an eurvezhioù a abadennoù tele bet eilmouezhiet e brezhoneg ganti. Peadra a vo evit ar vugale koulz hag ar re goshoc'h : diouzh un tu ur rummad tresadennoù bev, 64, Straed ar Zoo, ha diouzh an tu all, div lodenn an Afer Sezneg, a oa bet tu da welet war TV Breizh. Embannet gant Dizale, an DVDoù a vez skignet gant Bannoù-heol, embanner Boulig & Billig, Thorgal pe Titeuf en hor yezh da skouer.\nAr wezh kentañ eo d'ur film faltazi brezhonek bezañ embannet war DVD. Un telefilm teir eurvezh sevenet gant Yves Boisset e 1992 eo an Afer Sezneg, gant Christophe Malavoy (hemañ eilmouezhiet gant Yann-Herle Gourves) o c'hoari Guillaume Seznec. Un daou-ugent komedian bennak a zo bet galvet gant Dizale evit kas da-benn stumm brezhonek ar film, gourc'hemmennet gant TV Breizh ha skoazellet gant Kuzul-rannvro Breizh. Istitloù brezhonek a zo tu da zibab, ar pezh a c'hello sikour an deskarded kalz.\nWar pladenn 64, Straed ar Zoo e vo kavet 12 istorig gant Lizig hag e amezeien souezhus... loened ar Zoo ! Met ouzhpenn an tresadennoù bev ez eus bet aozet ur rann DVD-rom gant ar jenerik e doare karaoke, fichennoù o kinnig an harozed, c'hoarioù (gwir pe gaou, miltamm, seih diforc'h) hag a c'haller ober ganto war PC.


Departamant gall - Wikipedia\nAn departamant a zo un dachennad douar, pe, evit ober gant gerioù all, ur rannadur melestradurel e Bro-C'hall. War un dro ez eo\nur bastell-vro melestradurel didolpet\nhag ur strollegezh lec'hel digreizennet.\nKartenn an departamantoù gall\nPa vez anv eus an dachennad douar eo kustum tud ar velestradurezh c'hall da skrivañ ar ger gant un d bihan; pa vez kaoz eus ar framm politikel e vez implijet un D bras ganto.\nAbaoe 2011 ez eus kement ha 101 departamant e Bro-C'hall, hag en o zouez 5 departamant tramor.\n1 An departamant evel pastell-vro velestradurel\n2 An departamant evel strollegezh lec'hel\n4 Niverennadur an departamantoù\n6 Kartenn an departamantoù gall\n7 Taolenn an departamantoù gall\n7.1 Evezhiadennoù all\n9 Liammoù efedus evit deskiñ dre an eñvor gwirvoud an departamantoù gall\nAn departamant evel pastell-vro velestradurelAozañ\nAr bastell-vro velestradurel dindan ar gwir boutin eo an departamant abaoe ar bloaz VIII (1799–1800) hag e chom c'hoazh. Renet eo gant ar prefed-departamant anvet diouzh c'hoant ar gouarnamant, harpet gant isprefeded e penn an isprefetioù.\nMeur a servij didolpet eus ar Riez gall a zo aozet e framm an departamant, evel Renerezh departamant an Aveiñ (DDE, e berr), pe Renerezh departamant an aferioù yec'hed ha sokial (DDASS, e berr).\nAn departamant evel strollegezh lec'helAozañ\nUr strollegezh lec'hel digreizennet eo an departamant ivez. Dindan renerezh ar C'huzul-departamant emañ. Ar c'huzul-se a vez graet Kuzul-Meur anezhañ ivez, a zo dilennet war-eeun gant mouezhioù an holl zilennerion, evit c'hwec'h vloaz.\nBodet eo bet an departamantoù da sevel ar rannvroioù. Rannet e vezont etre arondisamantoù, hag int-i isrannet etre kantonioù a zo bet savet dre vodañ kumunioù.\nGwelout Istor an departamantoù gall.\nNiverennadur an departamantoùAozañ\nEn deroù e veze implijet niverennoù diwar an urzh alfabetek (1 da 83) evit bastañ da ezhommoù ar servijoù post. Goude an Impalaeriezh kentañ e oe dilezet ar sistem. E penn kentañ an XXvet kantved e voe adsavet an niverenniñ en ur dennañ kont eus an departamantoù ouzhpennet, met e 1922 e voe ouzhpennet an Territoire-de-Belfort nevez-krouet, dezhañ an niverenn 90.\nPa voe adrannet an Île-deFrance e 1964 e chomas gant Pariz an niverenn 75 ha gant an Yvelines, e-lec'h m'emañ Versailhez, pennlec'h ar Seine-et-Oise, an niverenn 78, hini ar bet-departamant. Ar pemp departamant nevez-krouet a resevas niverennoù diwar o urzh alfabetek ha lakaet e diwezh ar roll (91 betek 95 : Essonne, Hauts-de-Seine, Seine-Saint-Denis, Val-de-Marne, Val-d'Oise).\nE 1976 e voe rannet Korsika etre daou evit krouiñ an departamant ar Corse-du-Sud (2A) ha hini Haute-Corse (2B).\nNiverennet eo bet an departamantoù tramor eus 971 betek 976 (n'eus ket a zepartamant niverennet 96).\nAnavezet mat eo sistem niveradur an departamantoù gant ar C'hallaoued pa vezont dispaket war blakennoù-marilh ar c'hirri-dre-dan hag ar marc'hoù-dre-dan. Aet eo da get an doare-se pa'z eus bet degemeret ur sistem europat e 2009, met chomet eo en un doare arouezel war ar c'hostez, gant arouez ar rannvro. Implijet e vez an niverennadur evit niverennoù ar Surentez sokial, e penn kodoù-post ar c'humunioù (nemet evit Korsika: implijet e vez an 20 evit kumunioù an enezenn a-bezh).\nDepartamantoù gall renket dre boblañs\nDepartamantoù gall renket dre gorread\nDepartamantoù gall renket dre Rannvroioù\nDepartamantoù gall renket dre stankted poblañs\nRoll pennlec'hioù prefeti Bro-C'hall\nKartenn an departamantoù gallAozañ\nTaolenn an departamantoù gallAozañ\nAin Bourg-en-Bresse 652 432\nAisne Laon 531 345\nAllier Moulins 335 975\nAlpes-de-Haute-Provence Digne-les-Bains (Dinha e yezh ar vro) 164 308\nHautes-Alpes Gap 141 220\nAlpes-Maritimes Nice (Nisa e brezhoneg) 1 094 283\nArdèche Privas (Privàs e yezh ar vro) 328 278\nArdennes Charleville-Mézières 270 582\nAriège Foix (Foish e yezh ar vro) 153 287\nAube Troyes 310 242\nAude Carcassonne (Carcassona e yezh ar vro) 374 070\nAveyron Rodez (Rodés e yezh ar vro) 279 595\nBouches-du-Rhône Marseille (Marselha e yezh ar vro) 2 043 110\nCalvados Caen 694 905\nCantal Aurillac (Orlhac e yezh ar vro) 144 692\nCharente Angoulême 352 015\nCharente-Maritime La Rochelle (ar Roc'hell e brezhoneg) 651 358\nCher Bourges 302 306\nCorrèze Tulle, Tula e yezh ar vro 240 073\nCorse-du-Sud Aiacciu 158 507\nHaute-Corse Bastia 181 933\nCôte-d'Or Dijon 534 124\nCôtes-d'Armor, e brezhoneg Aodoù-an-Arvor Sant-Brieg 600 582\nCreuse Guéret (Garait e yezh ar vro) 116 617\nDordogne Périgueux (Periguers e yezh ar vro) 413 223\nDoubs Besançon 543 974\nDrôme Valence (Valença e yezh ar vro) 516 762\nEure Évreux 599 507\nEure-et-Loir Chartres (Chartrez e brezhoneg) 431 575\nFinistère, e brezhoneg Penn-ar-Bed Kemper 915 090\nGard Nîmes (Nimes e yezh ar vro) 748 437\nHaute-Garonne Toulouse (Tolosa e yezh ar vro) 1 400 039\nGers Auch 191 377\nGironde Bordeaux (Bourdel e brezhoneg) 1 623 749\nHérault Montpellier (Montpelhièr e yezh ar vro) 1 175 623\nIlle-et-Vilaine (Il-ha-Gwilen e brezhoneg) Roazhon 1 079 498\nIndre Châteauroux 219 316\nIndre-et-Loire Tours (Teurgn e brezhoneg) 610 079\nIsère Grenoble 1 271 166\nJura Lons-le-Saunier 259 199\nLandes Mont-de-Marsan (Lo Mont de Marsan e yezh ar vro) 413 690\nLoir-et-Cher Blois (Bleaz a-gozh e brezhoneg) 329 470\nLoire Saint-Étienne 765 634\nHaute-Loire Le Puy-en-Velay (Lo Puèi de Velai e yezh ar vro) 227 570\nLoire-Atlantique (Liger-Atlantel e brezhoneg) Naoned 1 429 272\nLoiret Orléans (Orleañs e brezhoneg) 680 434\nLot Cahors (Caors e yezh ar vro) 174 094\nLot-et-Garonne Agen 331 271\nLozère Mende 76 604\nMaine-et-Loire Angers (Añje e brezhoneg) 818 273\nManche Saint-Lô 495 045\nMarne Châlons-en-Champagne 566 855\nHaute-Marne Chaumont 172 512\nMayenne ("Mezven" e brezhoneg) Laval 307 062\nMeurthe-et-Moselle Nancy 733 760\nMeuse Bar-le-Duc 184 083\nMorbihan (skrivet Mor-Bihan e brezhoneg) Gwened 759 684\nMoselle Metz 1 046 543\nNièvre Nevers 204 452\nNord Lille ("Rijsel", e yezh ar vro) 2 608 346\nOise Beauvais 829 419\nOrne Alençon 279 942\nPas-de-Calais Arras 1 465 278\nPuy-de-Dôme Clermont-Ferrand ("Clarmont d'Auvernha" e yezh ar vro) 662 152\nPyrénées-Atlantiques Pau 682 621\nHautes-Pyrénées Tarbes (Tarba e yezh ar vro) 229 567\nPyrénées-Orientales Perpignan (Perpinyà e yezh ar vro) 479 979\nBas-Rhin Strasbourg (Straßburg e yezh ar vro) 1 140 057\nHaut-Rhin Colmar (Kolmar e yezh ar vro) 767 086\nRhône Lyon 1 875 747\nHaute-Saône Vesoul 235 313\nSaône-et-Loire Mâcon 551 493\nSarthe Le Mans 566 412\nSavoie Chambéry 436 434\nHaute-Savoie Annecy 826 094\nGwechall edo an niverenn-se gant departamant ar Seine Paris (Pariz e brezhoneg) 2 165 423\nSeine-Maritime Rouen (Rouan e brezhoneg) 1 255 633\nSeine-et-Marne Melun 1 421 197\nGwechall edo an niverenn-se gant ar Seine-et-Oise Versailles (Versailhez e brezhoneg) 1 448 207\nDeux-Sèvres Niort 374 878\nSomme Amiens 570 559\nTarn Albi 389 844\nTarn-et-Garonne Montauban (Montalban e yezh ar vro) 260 669\nVar Toulon (Toullon pe "Toulon" e brezhoneg) 1 076 711\nVaucluse Avignon (Avinhon e yezh ar vro) 561 469\nVendée ("Vañde" e brezhoneg) La Roche-sur-Yon 685 442\nVienne Poitiers 438 435\nHaute-Vienne Limoges (Limòtges e yezh ar vro; ha Lemojez e brezhoneg) 372 359\nVosges Épinal 364 499\nYonne Auxerre 335 707\nTerritoire de Belfort Belfort 141 318\nEssonne Évry-Courcouronnes 1 301 659\nHauts-de-Seine Nanterre 1 624 357\nSeine-Saint-Denis Bobigny 1 644 903\nVal-de-Marne Créteil 1 407 124\nVal-d'Oise Cergy/Pontoise¹ 1 249 674\nGuadeloupe² (Gwadeloup e brezhoneg) Basse-Terre ("Bastè" e yezh ar vro) 384 239\nMartinique² (Martinik e brezhoneg) Fort-de-France ("Fòd Fwans" e yezh ar vro) 364 508\nGuyane² (Gwiana e brezhoneg) Cayenne ("Kayèn" e kreoleg) 281 678\nLa Réunion² Saint-Denis 861 210\nMayotte² Mamoudzou 256 518\nEdo prefeti ar Val-d'Oise da vezañ lakaet e Pontoise pa voe krouet an departamant, nemet kaset e voe d'ar gumun nes, Cergy; bremañ e reont ar ville nouvelle anvet Cergy-Pontoise.\nAn departamantoù tramor gall a zo douaroù a oa trevadennoù pell diouzh Bro-C'hall, hag a zo bet roet dezho ur statud heñvel ouzh hini departamantoù "european" Bro-C'hall. Bez' ez int, hervez al lezenn, lodoù eus Frañs hag eus Unaniezh Europa, nemet reolennoù europat arbennik zo evito. Pep hini eus an departamantoù-se zo ivez ur rannvro.\nEvezhiadennoù all a c'haller ober war anvioù ar c'hêrioù a zo pennlec'hioù departamantoù :\nKêrioù gall zo o deus un anv brezhonek a-gozh pe goshoc'h, evel Bourdel, Orleañs, ar Roc'hell, Teurgn, ...\nKêrioù gall zo n'eo ket gallek hepken o anvioù ofisiel: kavout a reer anezho digemm a-wechoù e yezhoù all ar vro, evel Bastia e korseg, Pau en okitaneg (nemet distaget disheñvel); kemm bihan a vez alies evel etre Quimper ha Kemper, Strasbourg ha Straßburg en alamaneg (Strossburi en elzaseg), Perpignan ha Perpinyà e katalaneg, Ajaccio hag Aiacciu e korseg; kemm bras a vez a-wechoù all, evel etre Vannes ha Gwened, hag etre Lille ha Rijsel e nederlandeg.\nKêrioù gall zo o deus anvioù all e yezhoù all: Toulouse a zo Tolosa del Llengadoc e katalaneg, Bourdel a zo Burdeos e spagnoleg, Pariz a zo Parigi en italianeg, Marseille zo Marseilles ha Reims zo Rheims e saozneg.\nListenn an departamantoù gall e broioù all Europa\nLiammoù efedus evit deskiñ dre an eñvor gwirvoud an departamantoù gallAozañ\nDidacticiel pour apprendre les départements français\nAdtapet diwar « https://br.wikipedia.org/w/index.php?title=Departamant_gall&oldid=1923944 »


en he c'heñver - Wikeriadur\nen he c'heñver\nSavet diwar an araogenn en, an anv-gwan perc'hennañ he hag an anv-kadarn [[keñver.\nen he c'heñver /ẽneˈɣẽːvɛr/\nFurm an araogenn e-keñver, displeget en trede gour unan benel\n... an holl a oa souezhet-bras o welet ur bleiz gris en he c'heñver'. — (Fañch an Uhel, Kontadennoù ar Bobl/1, Al Liamm, 1984, p. 236.)\n− Arc'hant evit ma mammig kaezh, gwellañ maouez a oa er bed, holl arc'hant ar bed n'int netra en he c'heñver. — (Fañch an Uhel, Kontadennoù ar Bobl/3, Al Liamm, 1988, p. 213.)\nTe, avat, a zo bet dalc'hmat madelezhus en he c'heñver ; bremañ-souden c'hoazh ec'h ez d'he lieniñ. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 68.)\nRak ne felle ket dezhañ bezañ diseven en he c'heñver, [...]. — (Roparz Hemon, Gaovan hag an Den Gwer, 1949 kentañ emb. Embannadurioù Douar ar Yaouankiz (Al Liamm), eil emb. Levrioù Skol al Louarn (An Here), 1988, p. 54.)\n− Va bro... "Señorita", va bro-me eo ho Kastilha-Gozh ur gouelec'h krin ha kras en he c'heñver. — (Youenn Drezen, Sizhun ar Breur Arturo, Al Liamm, 1971, p. 29-30.)\n‘Oa ket tu da vezañ gwelloc'h en he c'heñver ... — (Pêr Denez, Glas evel daoulagad c'hlas na oant ket ma re, Al Liamm, 1979, p. 79.)\ngalleg : à son égard (fr) , envers elle (fr)\ngalleg : en face d'elle (fr)\nAdtapet diwar « https://br.wiktionary.org/w/index.php?title=en_he_c%27heñver&oldid=295196 »\nKemmoù diwezhañ degaset d'ar bajenn-mañ d'an 4 Meu 2020, da 12:44.


Marc'h al lorc'h - BreizhVOD\nMarc’h al lorc’h\n2h1980 Filmoù, Istorel\nOad : +12\nAr vuhez war ar maez er Vro-Vigoudenn, e mervent Breizh, e penn kentañ an xxvet kantved betek fin ar Brezel-bed kentañ. Paour-razh eo ar gouerien ha n’o deus ken pal nemet en em geitañ ganti kement ha ma c’hellont. Pêr-Alan a gej gant Anna-Vari, mevel eo e-barzh un ti-feurm hag ober a ra war-dro ar c’hezeg dreist-holl. O dimeziñ a zo un troc’h devezh a-raok distreiñ d’ar baourentez. Genel a raio ur mab: Pêr-Jakez lesanvet « Pêrig », hag a vo desavet gant e dad-kozh Alan. Deskiñ a raio ez eo war al lorc’h e saver pa ne vezer ket perc’henn d’ur marc’h.\nSavet gant Claude ChabrolGant Jil Penneg, Manu Mehu, Marion Gwenn, Nolwenn Korbell, Yann Vijer\nDetektiñ : Bernard Penvern\nEnrollañ : Jean Michel Boceno\nKemmeskañ : Jean Michel Boceno


Etrerannyezhel - Wikipedia\nUnan deus an doareoù skrivañ brezhoneg eo an etrerannyezhel.\nIjinet e oa bet an etrerannyezhel etre 1971 ha 1974 diwar labour ur gomission. Bodet e oa bet dougerion-komz ar skritur skolveureg ha dougerion-komz ar skritur peurunvan.\nImplijet e vez a-wezhioù gant an ti-embann Skol Vreizh hag e-barzh al levr-deskiñ Le breton sans peine skrivet gant Fañch Morvannou hag embannet gwezharall gant an Assimil.\nGant ar skritur-se oa bet klasket lakat a-du tout an dud war ar memes skritur : sistem an etrerannyezhel zo etre ar skolveurieg hag ar peurunvan. N’eus ket tamm liv politik ebet warnañ, ha klasket ‘vez bezañ tostoc’h deus an doare-distagañ ha deus an etimoloji war-un-dro. Matrec’he eo ar skritur lojikañ ha gwellañ evit ar re a zo é teskiñ, met siwazh n’eus ket kalz a dud hag a implij anehañ hiriv, kar kazimant tout tud an Emsav (le mouvement breton) a zo deus tu ar peurunvan.\nAvantajoù all an etrerannyezhel:\nTost eo deus skritur ar c'hembraeg (ha deus re ar c'herneveureg) evid ar gerioù a etimoloji keltieg (ha kar-tost dre-se eus an doare skrivañ ijinet gant Olier Mordrel (an "doare-skriva keltieg"): newez vs. newydd, neizh vs. nyth, gwis vs. gwys, nos vs. nos...\nTost eo deus skritur ar galleg evid ar gerioù à etimoloji latin: poeson vs. poison, friset vs. frisé, adress vs. adresse...\nTostoc'h eo deus distagadur ar brezhoneg Kerne/Treger eget skritur all en e raok.\nRebechet e vez dehañ:\nAn "ss" e-barzh gerioù e-gis "assossiassion"...\nPell eo diouzh skrivadurioù boas gerioù kevatal e galleg : "gas" (evit "gaz"), "ris" (evit "riz").\nSkrivadurioù souezhus evel ar "zz" : "krizzoc'h".\nTerriñ reolenn an distagadur en ur lakaat troc'hoù e-barzh gerioù evel "tri-zeg" (evit "trizek"), "di-zesk" (evit "dizesk").\nPlantañ reuz e-lec'h ne oa ket ezhomm (piv ac'h aio da skrivañ "fest-nos" ?)\nE-barzh ar fin ne chañch ket kemend-all deus ar peurunvan (dalc'hen a ra ar "zh" simbolek)... mes notomp ur sort, e vez implijet iwe ar "zh" e treuskrivadur ar chineg.\nAn etrerannyezhel n'eo ket un norm peurachuet (mod-sen ema merket e-barzh ar Breton sans peine). Tud zo hag a gennig chañchoù dezhañ:\nGober gant "th" e-lech "zh" (evit bout tostoc'h deus ar c'hembraeg, ha deus ar saozneg);\nAlbert Deshayes en e ziksioner a ginnig ober gant "rz" hepken pa vez "rh" e gwenedeg: kerzed, evit KLT kerzet ha gwenedeg kerhet.\nGober gant "w" e-lech "ù": pilhow e-lec'h pilhoù, ha skriviñ pilhower e-lec'h pilhaouer, pezh zo lojikoc'h;\nSkouerioù deus an diforc'hoù a zo etre ar skriturioù brezhoneg:\nSkritur KLT "Feiz ha Breiz"\nSkritur brehoneg Guéned mod Dihunamb\nemzao emsaù emsav emzao emsav\nbiz biz biz biz bis\nmat mat mat mad mad ha mat (met bez' zo un diforc'h etre an daou. Gw. Geriadur ar brezhoneg a-vremañ)\nguelout, gwelet guélet gwelout/et gweloud/ed gweloud/gweled\nkas kas kas kas kass\npasaat pasat pasaat pasaad/pasâd passaad\nc’hoaz hoah c’hoazh c’hoaz c’hoazh\nc’houec’h hueh c’hwec’h c’hweh c’hwec’h\nbrezoneg/k brehoneg/k brezhoneg/k brezoneg brezhoneg\nuhela(n) ihuéllan uhelañ uhella uhellañ\npeder reolenn distagadur[kemmañ | kemmañ ar vammenn]\nOuzphenn reolennoù skritur an etrerannyezhel, da skouer an ss, s, z, zh, e kaver ivez un toullad reolennoù fonetikel arall liammet douzh prosodïezh ar yezh, da lâred eo plass ar poues-mouezh, hirderioù ar vogalennoù er gerioù taol-mouezhiet, distagadur an dibennoù absolut ha distagadur ar liammadurioù dirag ur vogalenn.\nDa gentañ e vez implijet pennreolenn an diveradur a-benn merkiñ dibennoù absolut ar gerioù. Kensavet eo sistem reizhskrivadurel an etrerannyezhel diwar diveradur ar gerioù, da lâred eo perag e vez skrivet BAG ged ur G ha TOK ged ur K tra ma vez klewet /bak/ ha /tok/? Klewet e vez ar memes fonem /k/ tra ma vez skrivet G diouzh un tu ha K diouzh an tu arall. N'eus namaed da glask diveradur ar ger BAG > BAGoù / BAGig ha TOK > TOKoù / TOKig. Ged an diveradur, e vez klewet G er ger baGoù ha K er ger toKoù.\nGed an etrerannyezhel e vez arveret ar bennreolenn-mañ d'an holl c'herioù : d'an anvioù-kadarn, d'an anvioù-gwan, d'an adverboù, d'an araogennoù, d'an anvioù-lec'h ... Da lâret eo e vez kensavet sistem reizhskrivadurel an etrerannyezhel diwar brederioù fonetikel hepken.\nSetu roll ar reolennoù :\nReolenn 1 : ar poues-mouezh.\nReolenn 2 : hirded ar vogalennoù er silabennoù taol-mouezhiet.\nReolenn 3 : an dibennoù absolut.\nReolenn 4 : ar liammadurioù dirag ur vogalenn.\nAdtapet diwar « https://br.wikipedia.org/w/index.php?title=Etrerannyezhel&oldid=1922290 »


Konfusianegezh - Wikipedia\nUr gelennadurezh prederouriezhel sinaat bet deveret diouzh kentelioù Konfusius ( 孔夫子, pinyin Kong Fuzi)) [551-479 KJK] eo ar Gonfusianegezh, petra bennak ma kaver enni meur a geal a zo pell diouzh sonjoù ar Mestr kozh : en tu all d’ar brederouriezh ez emdroas gant red ar c’hantvedoù en ur reizhiad kemplezhek a soñjoù politikel, divezoniel, buhezegel ha damrelijiel a levezonas Reter Azia e-pad tremen daou vilved.\nUr beleg o pediñ ouzh aoter Konfusius\n(J. F. Bishop, war-dro 1900)\nEn e amzer e kinnigas Konfusius ar meizad a junzi ( 君子 , jūnzǐ, “mab un aotrou”), a c’haller tostaat da kalos kagathos (καλός κάγαθός, “den brav ha mat”) Platon hervez ar sinaour gall Étiemble, pe d’ar gentleman (“denjentil”) saoznek : fellout a rae dezhañ skarzhañ ar renerien a wad ha lakaat “renerien a galon” en o lec’h, da lavaret eo tud a vije ur skouer eus talvoudegezhioù hengounel Sina, hag a vije heuliet laouen gant ar bobl.\n1 Deroù ar Gonfusianegezh\n1.1 Ar Brederourien Vrezelour\n1.2 An enepstourm\n1.2.1 Konfusianegezh Meng Zi\n1.2.2 Konfusianegezh Xun Zi\n2 Eus an traoñ d’al laez\n2.1 Ar marevezh Qin (221-206 KJK)\n2.2 Ar marevezh Han (206 KJK – 9 GJK)\n3 Eus al laez d’an traoñ\nDeroù ar GonfusianegezhAozañ\nXun Zi en Akademiezh Mougev ar C’harv Gwenn\nMenez Lushan, rannvro Jiangxi\nAr Brederourien VrezelourAozañ\nGoude marv Konfusius (479 KJK) e krogas Marevezh ar Stadoù Brezelour (~476-221 KJK) e Sina, hag evel bepred pa vez distabil ar galloudoù politikel ha speredel e voe pinvidik ar vuhez prederouriezhel.\nTaget a bep tu e voe kelennadurezh Gonfusius, evel ar re all.\nE bloavezh marv Konfusius end-eeun e voe ganet ar prederour Mo Zi (479-392 KJK), unan eus gwashañ prosezerien Konfusius daoust dezhañ bet stummet gant heulierien ar Mestr (pe en abeg da se) : en e sell e oa Mestr Kong un enebour da vab-den e oa gwell dezhañ ober war-dro lidoù kozh, aferioù politikel dister hag arzoù hen didalvez estreget emouestlañ da vat e stummadur ar bobl.\nPeogwir e oa Mozi o vevañ en ur mare brezelour ha gladdalc’hel e klaskas sevel ur genvreuriezh menec’h-soudarded da stourm ouzh ar Gonfusianegezh – hep bezañ emskiant, war a hañval, eus an digenveizad a zo e prezeg ur gevredigezh vac’hom en anv ar garantez hollvedel.\nAn Daoidi a damalle d’ar Gonfusianed ha da heulierien Mo Zi brezeliñ etrezo e-lec’h labourat kevret a-benn adsevel urzh naturel ar bed war an douar dre heuliañ nerzh (De) an Dao, dre “ober hep ober” ( 爲無爲 , wéi wú wéi) ha dre an embleustr laouen.\nWar un trede talbenn e oa ar Vrizhfured sinaat, par da re Hellaz hen, o tagañ ar Gonfusianerezh war dachenn ar ouiziadoniezh (burutelladur ar skiantoù a-benn termeniñ o orin reizhpoellek hag o zalvoudegezh), peogwir n’en devoa Konfusius graet nemet sevel damkan an “anvioù reizh” ( 正名 , zhēng míng) ; etre 320 e 250 KJK e klaskas Hui Shi ha Gongsun Long sevel ur “brederouriezh ar meizadoù” hag ur “brederouriezh an enep-lavar”, ar pezh a oa rik enep ar Gonfusianed.\nKonfusianegezh Meng ZiAozañ\nE kreiz ar brezelioù-se e chome Meng Zi (370-290 KJK), lesanvet “An Eil Fur” (goude Konfusius), an heulier feal. Kemplezhet ha gwellaet en devoa kelennadurezh ar Mestr kozh ha klasket treiñ renerien e amzer da “renerien a galon” hervez damkan ar junzi. Hogen pa ne rae Konfusius gwall forzh eus an armerzh politikel ez embanne Meng Zi ne grog ar vadelouriezh hag an onestiz nemet pa vez leun stomog an den : ret e vije d’ar renerien lezel an dud da vezañ emren war o douaroù a-benn bezañ gouest da genderc’hiñ o boued hag o zilhad, ret e vije gwareziñ ar peadra naturel dre verañ an dourioù, ar c’hoadoù, ar pesketa hag ar prenn. En tu all da vennozhioù Konfusius a-zivout an denelezh hag ar justiz e klaskas Meng Zi staliañ un armerzh poellek ha fur : ar jing ( 境, jìng, “tachennad”), enni eizh park prevez o c’hronnañ ur park perc’hennet gant ar Stad a zastum tailhoù diwarnañ.\nPelloc’h eget Konfusius e kasas Meng Zi ar c’heal a junzi, pa’z embannas e c’halle forzh piv dont da vezañ par da Yao ha Shun, anezho renerien disi an hengoun – gant Liu Shaoqi (1898-1969), a voe e penn Republik Pobl Sina etre 1959 ha 1968, e voe lavaret heñvel ger evit ger.\nKreñv e chome e Meng Zi ar gredenn gonfusian e madelezh naturel mab-den, krediñ start a rae ne oa ret nemet kelenn d’an dud a-benn ma vijent junzi, ha den ebet araozañ ne gredas lavaret d’ur priñs diwall da dreiñ da vac’homer rak “forzh pe zen en devije ar gwir d’e lazhañ, peogwir ne vez eus ur fallakr nemet forzh pe zen”.\nKonfusianegezh Xun ZiAozañ\nPell e voe soñjoù Meng Zi er gouloù, ha reoù Xun Zi (300-237 KJK) war al leurenn-adreñv. Pa voe e dro da c’hoari ez aozas ar Gonfusianegezh en he stumm kentañ.\nDa vare Xun Zi e oa Stad Qin o kregiñ da c’hounez tachenn a-benn unaniñ Sina, ar pezh a lakaas ar prederour da soñjal e oa pell mab-den da vezañ mat dre natur evel ma lavare Meng Zi, zoken pa vez leun o c’hof. Da soñj Xun Zi ez eo an dud gwall siek ha gouest da ober forzh petra. Evel Meng Zi e krede Xun Zi e c’halle forzh piv dont da vezañ par da Yao ha Shun, gant ma vijent desket, ha dre redi mard eo rekis, rak gwir eo e c’hall forzh piv dont da vezañ Yu, met tanav eo e zoare da zont a-benn. Ret eo neuze, emezañ, ober evel ar renerien gozh ha sevel lezennoù, goproù ha kastizoù – ar gevredigezh eo a c’hall reizhañ an dud.\nGant ar Gonfusianed war e lerc’h e voe tamallet Xun Zi da vezañ pennabeg diskar ar Gonfusianegezh, peogwir en devoa troet ar gelennadurezh en ur reizhiad strizh ha difiñv ha gourc’hemennet sentiñ e-lec’h prederiañ.\nDaou ziskibl eus Xun Zi, anvet Han Feizi ha Li Si, a voe e penn al Lezennourien a heskinas heulierien Konfusius.\nEus an traoñ d’al laezAozañ\nQin Shi Huangdi, kentañ impalaer Sina\nDelwenn varmor e Xian, tost d’al luad pri brudet\nAr marevezh Qin (221-206 KJK)Aozañ\nUr c’hemm bras a zegasas al Lezennourien dre dreuzveizañ komzoù Xun Zi : divizet e voe dilezel al lidoù hag ar junzi ha ren ar Stad Qin dre an urzh, ar c’hastiz hag an ampled. Pa voe Qin e penn Sina unanet (221) dindan ren an impalaer kentañ Qin Shi Huangdi (259-210, ren 246-221 war Qin ha 221-210 war Sina) e voe ar maodiern Li Si o lakaat lezennoù Qin da dalvezout e Sina a-bezh.\nEn anv kelennadurezh ar Mestr kozh e savas ur C’honfusian enep Li Si, a damallas dezhañ itrikañ enep an impalaer dre aozañ un emsavadeg a-benn krouiñ un dere a-ziforc’h evit heulierien Konfusius. Diwar intrudu Li Si neuze e c’hourc’hemennas an impalaer er bloavezh 213 ma vije devet kement skrid konfusian – ur skouerenn hepken eus pep unan anezho a chomje e levraoueg prevez an impalaer.\nBuan avat e voe merzet e ouie heulierien Konfusius ar skridoù klasel dre eñvor ; neuze e voe lazhet kement “levraoueg war vale” a c’halled kavout war hentoù Sina.\nGoude marv an impalaer Qin Shi Huangdi e 210 e renas e vab Qin Er Shi betek ar bloavezh 206, ma teuas un den eus ar bobl, Liu Bang (~250-247 KJK), a-benn da gas un dispac’h ha da bignat war kador an impalaer dindan an anv Han Gaozu (ren 206-195) – goude bezañ gwastet kêrbenn Qin Shi Huangdi ha devet levraoueg an impalaeriezh, enni holl skridoù Konfusianegezh ar mare, anavezet dindan an anv Pevar Levr ha Pemp Klaselour.\nAr marevezh Han (206 KJK – 9 GJK)Aozañ\nBerzet e chomas ar Gonfusianegezh dindan ren Han Gaozu, ha dedennet gant ar Vouddhaegezh hag an Daoegezh e voe e warlerc’hidi. Evit abegoù politikel e troas an impalaer Han Wudi (156-87 KJK, ren 141-87) war-du ar Gonfusianed a-nevez, peogwir e felle dezhañ kaout an dizober eus aotrouien ar c’hladdalc’helezh ha lakaat bourc’hizien junzi etre ar galloud hag ar werin. Gant harp ar Gonfusian Dong Zhongshu (179-104 KJK) e teuas a-benn.\nEn e levr “Glizh gourstank Bloazdanevelloù an Nevezamzerioù hag an Diskaramzerioù” ( 春秋繁露, Chūnqiū Fánlòu) e tisplegas Dong Zhongshu ar “sekredoù” en devije kavet er c’hlaselour konfusian hag en devoa lakaet da sichenn e brederouriezh dre o meskañ gant damkan ar yin hag ar yang mui hini ar pemp elfenn. Ker reut ha Li Si e voe, pa glaskas kendrechiñ an impalaer da forc’hañ kement kelennadurezh na oa ket deveret eus e hini hag eus ar skridoù klasel.\nNe voe berz ebet peogwir e oa an impalaer techet da heuliañ al Lezennourien, met krouet e voe ur skol a velestradurezh diazezet war ar Pemp Klaselour konfusian a-benn stummañ holl gargidi an impalaeriezh.\nGoude bezañ bet ken kasaet er mareoù kent, setu ma voe Konfusius lakaet ez-ofisiel da “roue digurun” – da sant, hervez Sima Qian en e Shiji – hag ar Gonfusianegezh lakaet da gelennadurezh stadel, ar pezh a chomas e-pad tremen daou vilved dre velestradur an impalaeriezh.\nEus al laez d’an traoñAozañ\nGwir eo ne chome ket gwall galz eus soñjoù Konfusius e dibenn ar marevezh Han (9 GJK) ; petra bennak ma oa bet pal Mestr Kong lakaat forzh piv da vezañ junzi a-benn ren e oa ar Gonfusianegezh troet da ziogelouriezh stadel, hogos relijiel, na c’halled jubenniñ nemet dre ar skridoù ofisiel. Lod Konfusianed a glaskas chom feal d’ar Mestr hag a vurutellas ar skridoù bet lakaet da sakr : en o zouez e oa Xu Shen (58-147 GJK), anezhañ ur C’honfusian arbennigour war ar Pemp Levr, a ziskouezas ne c’halle ket ar skridoù konfusian bezañ strobet en un diogelouriezh unvan ha klok.\nPa voe echu gant ar remziad Han (9 GJK) e oa staliet ar Vouddhaegezh e Sina abaoe tremen ur c’hantved, ha klask a reas lod renerien eus ar remziadoù Wen (386-535) en Norzh ha Jin (316-419) er Su adsevel skolioù konfusian war zigarez ma ne oa ar Gonfusianegezh nemet an Daoegezh treuzwisket, hag ar Vouddhaegezh un emdroadur eus an hevelep Daoegezh.\nGant ar remziadoù Sui (581-618) ha neuze Tang (618-907) hepken e voe lakaet ar Gonfusianegezh e kalon ar Stad sinaat en-dro : d’ar marevezh Sui e voe staliet un arnodenn a “bennlenneg” konfusian hag unan a-zivout ar Pemp Klaselour, digor an div d’an holl ; gant o warlerc’hidi Tang e voe ouzhpennet teir arnodenn : Reizh, Matematik ha Srivañ.\nAet e oa ar Gonfusianegezh da gefridi c’hopret neuze, douget gant kargidi anvet hervez o disoc’hoù en arnodennoù, prizet pe diskaret gant ur velestradurezh pounner hag efedus ne oant nemet rodoùigoù enni.\nKonfusianed wirion a chome e Sina koulskoude, hag er velestradurezh, ha zoken e palez an impalaer – maodiern ar Reizh e voe ar barzh konfusian Bai Juyi (772-846).\nKonfusianed all a gemeras o fluenn, n’eo ket da sinañ paperioù melestradurel, da skrivañ diwar-benn kelennadurezh Konfusius ne lavaromp ket : Kong Yingda (574-648) a embannas skridoù konfusian displeget, ar prefed Han Yu (768-824) a gondaonas ar Vouddhaegezh ken prizet gant an impalaer hag a ginnigas distreiñ ez-ofisiel da gelennadurezh Konfusius ha Meng Zi – da lavaret eo skarzhañ an azeuldioù hag ar c’hloer “konfusian” gant re ar Vouddhaegezh, da gentañ-holl.\nDa heul Han Yu ez embannas ar skrivagnerien Li Ao (772-841) ha Liu Zongyuan (773-819) azginivelezh ar Gonfusianegezh wirion.\nDiouganerien e oant, en un doare, pa voe evit gwir eus un Nevez-Konfusianegezh.\n↑ Étiemble, 1986\n↑ VOLTAIRE, Le Siècle de Louis XIV, http://fr.wikisource.org/wiki/Le_Si%C3%A8cle_de_Louis_XIV\n↑ GERNET & MEUWESE, 1998\n↑ DUBS Homer H., 1928\n↑ Des Rotours, 1932\nCHIN Annping, Confucius, un sage en politique, Seuil, Paris, 2010, ISBN 978-2-02-099057-8\nDES ROTOURS Robert, Le Traité des examens, traduit de la Nouvelle histoire des T'ang, E. Leroux, Paris, 1932 er gazetenn T’oung Pao, http://www.brill.nl/m_catalogue_sub6_id7547.htm\nDUBS Homer Hasenpflug., Hsuntze – The Moulder of Ancient Confucianism, Probsthain, London, RU, 1928, adembannet dindan an talbenn Works of Hsuntze gant AMS Press Inc., New-York, SUA, ISBN 978-0-685-70791-3\nÉTIEMBLE, Confucius de -551 (?) à 1985, Folio-Essais n°40, Gallimard, Paris, 1986, ISBN 978-2-07-032358-6\nÉTIEMBLE, Confucius & Confucianisme, en Dictionnaire de la Civilisation chinoise, Encyclopædia Universalis / Albin Michel, Paris, 1998, ISBN 978-2-226-10092-4\nGERNET Jacques & MEUWESE Catherine, Bouddhisme, en Dictionnaire de la Civilisation chinoise, Encyclopædia Universalis / Albin Michel, Paris, 1998, ISBN 978-2-226-10092-4\nLAVIS Alexis, L’espace de la pensée chinoise, Oxus, Paris, 2010, ISBN 978-2-84898-132-1\nXINZHONG Yao, An Introduction to Confucianism , Cambridge University Press, Cambridge, Rouantelezh Unanet, 2000, ISBN 978-0-521-64312-2\nAdtapet diwar « https://br.wikipedia.org/w/index.php?title=Konfusianegezh&oldid=1974208 »


Aberllydan - Wikipedia\nUr gêriadenn vihan eus Sir Benfro eo Aberllydan (Broad Haven e saozneg), e Bae Sain Ffraid, ur 6 miltir er c'hornôg da Hwlffordd.\nE kumuniezh The Havens emañ. Touristed a deu di da vageal abaoe deroù an XIXvet kantved, plijet ma vezont gant an draezheg ledan etrezi ha kêriadenn Little Haven, er c'hreisteiz, brudet da vezañ naet ha disaotr. Unan eus kêriadennoù Parc Cenedlaethol Arfordir Sir Benfro eo.\nAdtapet diwar « https://br.wikipedia.org/w/index.php?title=Aberllydan&oldid=1633746 »\nKemmoù diwezhañ degaset d'ar bajenn-mañ d'an 10 Ebr 2015, da 10:13.


(Adkaset eus Cyg X-1)\nE steredoniezh, Cygnus X-1 zo un daouad X hag a voe ar c'hentañ toull du dizoloet.\nStudi ar reizhiadoù daouad X zo orin ar fiziañs brasoc'h-brasañ e damkaniezh an toulloù du e kumuniezh ar skiantourien. Er galaksioù tostañ eo bet graet an dizoloadennoù pouezusañ, en hor Galaksi dreist-holl. Evit ar wezh kentañ, dizoloadenn ha studi ar reizhiad daouad Cygnus X-1 en deus roet an tu da brouiñ gant elfennoù fetis bezañs gwirion an traezoù astrofizik-se a oa bet rakgwelet gant damkaniezh ar relativelezh hollek.\nBetek kreiz ar c'hantved kent e oa bet rakgwelet bezañs an toulloù du dre ar matematik hepken. E 1965 e voe graet ar c'hentañ evezhiadennoù a dalvoudegezh : dizoloet e voe ur steredenn (HD 226868) en oabl, o kelc'htreiñ en-dro d'ur vammenn skinoù X. Anvet e voe ar reizhiad daouad spurmantet Cygnus X-1 (abalamour ma oa e Steredeg an Alarc'h). Diwezhatoc'h, e 1971, Tom Bolton a anavezas Cygnus X-1 evel un toull du oc'h implijout pellseller an arsellva David Dunlap e skol-veur Toronto e Kanada.\n(en) Anavezadur Cygnus X-1 evel un toull du.\nAdtapet diwar « https://br.wikipedia.org/w/index.php?title=Cygnus_X-1&oldid=1635424 »\nSteredeg an Alarc'h


lundi 25 janvier 2016 à 19:30 Par Pauline Kerscaven, France Bleu Breizh Izel\n"Komzoù a-walac'h hon eus klevet. Oberoù a c'hortozomp diganeoc'h." Setu penaos e krog ul lizher kaset d'an holl deputed eus Breizh. Sinet eo bet gant tri-ugent kevredigezh, dre atiz Diwan ha Stumdi, evit goulenn e vefe votet al lezenn war ar yezhoù rannvroel.\nGant Paul Molac oa bet kinniget al lezenn diwar-benn ar yezhoù rannvroel. © Maxppp\nN’eus ket pell zo a bet nac’het gant an deputeed ar c’hinnig lezenn war ar yezhoù rannvroel, douget gant Paul Molac, kannad ar Morbihan. Setu perak ‘neus bet c’hoant Diwan ha Stumdi bodañ ar c’hevredigezhoù evit sevel ur galv.\nGant tri-ugent framm sokio-sevenadurel zo bet skrivet ul lizher, kaset d’an deputeed eus Breizh, d’ar meurzh 25 a viz Genver.\nLennit al lizher kaset d’an deputeed\nKement-mañ a ouezit ivez : daoust ma oa bet kemmet ar Vonreizh e 2008, ar framm lezennel gall n’eo ket bet gouest james da dalañ ouzh dalc’hoù treuzkas ar yezhoù rannvroel. Abalamour da gement-se e oa bet graet gant lod ac’hanoc’h meur a ginnig lezenn-framm war ar yezhoù hag ar sevenadurioù rannvroel e 2010. Abalamour da gement-se e oac’h bet niverusoc’h c’hoazh o votiñ, e miz Genver 2014, evit ar raktres lezenn vonreizhel evit kadarnaat ar Garta europat evit ar yezhoù rannvro pe bihanniver. Abalamour da gement-se ez eus bet douget ur raktres lezenn berr war ar yezhoù gant unan ac’hanoc’h, da vezañ studiet er Vodadenn Vroadel, e miz Genver 2016.\n"Komzoù a-walac'h hon eus klevet. Oberoù a c'hortozomp diganeoc'h"\nHini ebet eus ar c’hinnigoù-se n’eo aet betek penn. Gouzout a ouzomp ez eo d’ar Vretoned sammañ ar garg da reiñ o yezhoù hag o sevenadur d’ar rummadoù nevez. Hol lod a reomp. Deoc’h, dilennidi Breizh, d’ober ho hini ivez. 17 miz e pad ho resped c’hoazh. Goulenn a reomp diganeoc’h mont dreist soñjoù disheñvel ho strolladoù politikel. Amzer a-walc’h zo evit ma vo studiet ha votet ur wir lezenn-framm gant izili ar Parlamant, diouzh spered testennoù miz Kerzu 2010.\nGant piv zo bet sinet al lizher\nDiwan, Stumdi, Kevre Breizh, Div Yezh, Dihun, Sonerion, Kendalc’h, War ’Leur, Bodadeg ar gouren - Fédération de gouren, Confédération FALSAB, UBAPAR, Gouelioù Breizh, An Oaled, Skol Uhel ar Vro, Association des Enseignants de Gallo, Poellgor an Tarv,Divskouarn, Dastum, Breizh Unvan - Bretagne Réunie, Kanomp Breizh, Ar Falz / Skol Vreizh,Kentelioù an noz, Ti ar vro Bro Dreger, Sked, Tud bro Konk, Kelennerien war ar brezhoneg e rannvro Pariz (KBP-APLB), Ar Redadeg, Skol an Emsav, Keit vimp bev, Emglev bro an Oriant, C'hoariva, Kuzul ar brezhoneg, Rann ar brezhoneg e Skol-Veur Roazhon 2 - Département debreton de l’Université de Rennes 2, Kerne - Leon - Treger - Bro Montroulez, Spered Kewenn, Kerlenn Sten Kidna, Ti ar vro Bro Leon, Ti ar vro Bro Sant-Brieg, Mervent, Emglev bro Gwened, Deskiñ d’an Oadourien, Ti ar Vro Landerne Daoulaz, Ti ar vro Bro Kemperle, Brudañ ha skignañ, Paris Breton, Bannoù Heol, Ti Douar Alre, Géographes de Bretagne, Mission bretonne Ti ar Vretoned, Agence culturelle bretonne de Loire Atlantique, Skeudenn Bro Roazhon, Kreizenn sevenadurel Lannuon, Studi ha Dudi, Ti ar Vro Kemper, Daoulagad Breizh, Kelenn, KEAV, Gouel ar Filmoù, Douarnenez, Emglev Bro Douarnenez.


Emily Dickinson, e 1846 pe 1847\nEmily Elizabeth Dickinson (10 a viz Kerzu 1830 - 15 a viz Mae 1886) a oa ur varzhez stadunanat. Daoust ma ne oa ket gwall vrudet en he bev, e seller ouzh Emily Dickinson bremañ, asambles gant Walt Whitman, evel unan eus pouezusañ barzhed ar Stadoù Unanet en XIXvet kantved. Ren a reas ur vuhez sioul ha diglod ha ne voe embannet nemet un dousennad eus he barzhonegoù pa oa-hi bev.\nEus 1890 betek 1955 avat e voe embannet he holl varzhonegoù, 1775 anezho, ha dre ar bed a-bezh e oa bet sachet evezh an dud ganto. Hiziv eo anavezet Emily Dickinson evel unan eus brasañ barzhed al lennegezh saoznek.\nEmily Dickinson, gant Per Denez, Al Liamm, niv. 125, 1967.\nAdtapet diwar « https://br.wikipedia.org/w/index.php?title=Emily_Dickinson&oldid=1990894 »\nKemmoù diwezhañ degaset d'ar bajenn-mañ d'an 4 Mae 2022, da 16:53.


« Desket ‘m eus ur bern traoù » - Spered ar vro - Le Télégramme\n« Desket ‘m eus ur bern traoù »\nKanerez eo Lleuwen Steffan. Deuet e oa ar Gembreadez d’en em staliañ e Breizh daouzek vloaz zo. Kenderc’hel a ra da grouiñ etre an div vro, daoust d’ar c’hleñved-red.\nLleuwen Steffan, kanerez, zo o prientiñ kanaouennoù nevez evit an hañv. (Foto Emyr Young)\n« Sell ! Setu ma zi. Me ‘blijfe din kaout yêr er jardin un deiz bennak ! », eme Lleuwenn Steffan, laouen. Emañ ar gembreadez o paouez en em staliañ e Skrignag, e Menez Are, goude bezañ tremenet amzer en he bro c’henidik e 2019. « Bremañ on distro e Breizh da vat ». Anavezout a ra mat ar vro : en em gavet e oa ar ganerez daouzek vloaz zo ha deuet e oa da chom e Kreiz Breizh goude ur stummadur e ti Roudour. « Desavet on bet e kembraeg, setu n’eo ket bet re ziaes din deskiñ brezhoneg. Liammoù zo etre an div yezh. Er bloavezhioù tremenet ‘m eus labouret kalz war ma brezhoneg. Bremañ on gouest da sevel kanaouennoù e brezhoneg gwelloc’h », emezi. Aet e oa ar maout ganti evit he fladenn « Tân » da geñver Prizioù France 3 Breizh e 2012, gant kanaouennoù e brezhoneg hag e kembraeg e-barzh. Ur bloaz war-lerc’h he doa Lleuwen Steffan resevet ar priz kentañ evit he c’hanaouenn « Gouloù bev » da geñver « Liet international », ur c’hoñkour kanaouennoù e yezhoù minorel e Europa.\nTreuziñ Mor Breizh\nMonedone he deus graet kalz an arzourez etre he bro c’henidik ha Breizh er bloavezhioù diwezhañ. « Kalz beajoù ‘m eus graet. Edon skuizh gant ar mod-se da vevañ. Ur mare zo evit treiñ hag ur mare all zo evit krouiñ ». Savet he deus ur bladenn e kembraeg e 2018. « Ar c’hanaouennoù ‘oa bet skrivet evit ar Gembreiz. An dud o doa bet kalz plijadur gant ar c’hanaouennoù-se eno. » Emañ bremañ o labourat war tonioù nevez. « Ur raktres bras ‘m eus evit miz Eost : ne vo ket deus an Eisteddfod [ur gouel o enoriñ muzik ha lennegezh bro Gembre] neuze ez eus bet goulennet diganin sevel div ganaouen ». Labourat a ra Lleuwen gant ur skipailh, etre bro Ganada ha bro Gembre, « Annwn » eo anv ar strollad nevez savet gant Mr Phormula. Savet e vo ur ganaouenn, kanet e peder yezh : kembraeg, brezhoneg, galleg ha saozneg.\nA-drugarez d’ar c’henfinamant e labour kalz Lleuwen gant benvegoù nevez, Zoom en o zouez. « Dedennus-kenañ eo ! Enrollañ a ran en va zi, kas a ran dezho hag int-i a zigas traoù ouzhpenn war-lerc’h ». Dre ar benveg-se eo deuet a-benn da genderc’hel da labourat er mizioù tremenet, evit ober c’hoariva zoken. Rak Lleuwen zo komedianez war un dro. Labouret he doa gant Teatr Piba evit o fezh-c’hoari « Merc’h an Eog » e 2016. « Ispisial-kenañ eo ar pezh a ran bremañ. Prenañ a ra an arvesterien bilhiji, ul liamm zo roet dezho ha moaien zo dezho heuliañ ar pezh, c’hoariet ganin hag un aktour all ». Chom a ra seder ar vaouez evit an amzer da zont. « Marteze e kemerin perzh en ur sonadeg gant Yann Tiersen e miz Eost, e bro Gembre, met n’eo ket sur penn-da-benn c’hoazh. » Profitañ a raio da labourat war he benveg-pennañ, ar gitar. « Kement a draoù zo da zeskiñ c’hoazh gant ar gitar ! Bevañ a ran evit deskiñ ! »\nMonedone : aller-retour\nAet ar maout ganti : elle a gagné\nArvesterien : spectateurs.\nLleuwen Steffan, chanteuse d’origine galloise, est arrivée en Bretagne il y a douze ans et s’est attachée à sa terre d’adoption. Elle a rapidement appris le breton grâce à sa connaissance du gallois et n’a cessé de composer dans les deux langues. Elle prépare en ce moment un nouveau morceau en quatre langues, à cheval entre le Canada et le pays de Galles. Les confinements successifs l’ont amenée à utiliser de nouveaux outils pour travailler, ce qui a ravi cette artiste qui dit « vivre pour apprendre ! ».


Istor hag emdroadur - Centre culturel Yezhoù ha Sevenadur\nHome » Yezhoù ha Sevenadur » Istor hag emdroadur\nKenstrollet e oa ar gevredigezhioù e 2008 e Sant-Ervlan (e-kichen Naoned). Ar pal a oa ken-rannañ an danvezioù, eskemm, diorren raktresoù (diskouezadegoù, …) ha bezañ pouezusoc’h e-keñver en dilennidi lec’hel.\nE 2008 eo lid-digeriñ ar greizenn gant Ao Patrick Mareschal, Prezidant Kuzul Dapartamant Liger-Atlantel ha dirak Ao. François de Rugy (kannad) ha Prezidant Diwan…\nKavet e vez ur skolaj (Diwan, ur mediaoueg (17 000 teuliadoù), burevioù. aozet e vez abadennoù a bep seurt (kentelioù noz, beilhadegoù, emgavioù-divizout,…) ivez.\nA-hed ar bloavezhioù eo bet re-vihan ar greizenn (600 m²). Kinniget eo bet gant Ti-Kêr Sant-Ervlan e 2012 avadur an Añjevinier, ur strollad skolioù 3 500 m² gant 5 savadur.\nDivizet eo bet an dilojadeg. Aozadur :\nPrenet eo bet ar skol gant Kuzul Departamant Liger-Atlantel, Kuzul Rannvro Broioù al Liger ha Naoned Meur-gêr o paeañ 800 000 € bep hini, da lâret eo 2,4 M. €\nFeurm emfiteotek 35 bloaz gant Yezhoù ha Sevenadur\nAmprestet eo 1 000 000 000 evit labourioù terkañ, kretadennet gant an Departamant (25%) ha Ti-kêr Sant-Ervlan (75%) ouzhpenn skoazell arc’hant roet gant Kuzul Departamant (200 000 €)\nPouezus eo bet skoazell strollegezhioù tiriadel, Naoned Meur-gêr (« Grand Equipement Métropolitain » eo bet rummet ar greizenn) ha Kuzul Rannvro Breizh (kemer a ra perzh d’ar buget) en o-touez.\nKroget eo bet al labourioù e miz Mae 2016. Aozet eo bet lid-digeriñ Yezhoù ha Sevenadur d’an 13 a-viz Here 2017 gant meur dilennad.\nLid-digeriñ Yezhoù ha Sevenadur d’an 13 a-viz Here 2017


divhar - Wikeriadur\nSavet diwar an anv-gwan pegementiñ div hag an anv-kadarn gar.\nDa geñveriañ gant ar ger kernevveurek dywar\ndivhar /ˈdiwhar/ daouder benel (furm vihanaat : divharig, liester: divharoù)\n(Korfadurezh) Daouder an anv-kadarn gar\nFañch 'vat, ur pezh foeltrenn den anezhañ hag eñ ken treut hag ur sklisenn wintet war bikoloù skasoù, divhar hiroc'h ha moanoc'h eget re ur c'hog-radenn, a veze marteze re dechet da c'hoari anezhi. — (Jarl Priel, Va Zammig Buhez, Al Liamm, 1954, p. 28.)\nHennez zo diouhar dindannañ evel ur gazeg tri bloaz. — (TBP?, p. ?.)\nPa on-devez debret on tamm pred amañ ouz an daol on-devez riou d'on diouhar. — (Jules Gros, Le trésor du breton parlé Deuxième Partie, 1970, p. 505.)\nEn imor vat e oa betek koulz merenn, ha neuze e soñjas e oa poent dic'hourdañ e zivhar. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 8.)\nEn doare-skrivañ etrerannyezhel e vez skrivet diwhar, diw c'har\ngalleg : (paire de) jambes (fr)\nkerneveureg : dywar (kw)\nAdtapet diwar « https://br.wiktionary.org/w/index.php?title=divhar&oldid=311941 »\nKemmoù diwezhañ degaset d'ar bajenn-mañ d'an 1 Meu 2021, da 14:47.


Heson (yezhoniezh) - Wikipedia\n(Adkaset eus Kensonenn heson)\nEr yezhoniezh e vez implijet an termen heson (saoz.: sonorant) war dachenn ar fonetik hag ar fonologiezh evit komz eus ur sonenn produet hep direnkañ red an aer. E berr gomzoù, bez' e c'heller distagañ ur gensonenn heson en un doare didroc'h, da skouer [m] ha [l]. Heson eo an holl vogalennoù ivez. N'eo ket heson, da skouer, kensonennoù dre serriñ evel [d] pe [k] ma vez stanket red an aer a-benn o froduiñ ha dre se n'hallont ket bezañ distaget en un doare didroc'h.\nOuzhpenn an holl vogalennoù e vez renket e-touez ar sonennoù heson ar c'hensonennoù dre dostaat, dre fri, dre stlakat ha dre froumal.\nSetu ar c'hensonennoù heson pennañ gant bep o arouezenn hervez reolennoù treuzskrivañ al lizherenneg fonetikel etrebroadel: [l, m, n, r, w, j]\nEnebiet e vez ar c'hensonennoù heson ouzh ar c'hensonennoù dre serriñ dreist-holl, hag ivez ouzh ar [kensonenn dre fic'hal|c'hensonennoù dre fic'hal]] hag ar c'hensonennoù dre daravat rak daoust ha ma c'heller distagañ ur gensonenn dre daravat en un doare didroc'h e vez direnket red an aer betek e lakaat da daskrenañ.\nMouezhiet eo an darn-vrasañ eus ar sonennoù heson implijet gant yezhoù ar bed dre m'eo gwan-tre son ur gensonenn heson divouezh, ha bewech ma vez implijet ur gensonenn heson divouezh gant ur yezh bennak e ra ar yezh-se ivez gant ar gensonenn heson mouezhiet a glota ganti. Ral-tre eo sonennoù heson divouezh, kavet e tro-dro da 5% eus an holl yezhoù komzet dre ar bed ha lec'hiet en un takad resis tro-dro d'ar Meurvor habask, eus Kanaky betek Suamerika e meur a familh-yezhoù disheñvel, d.s. ar yezhoù aostronezek, sinek-tibetek, na-dene hag eskimoek-aleutek.\nAdtapet diwar « https://br.wikipedia.org/w/index.php?title=Heson_(yezhoniezh)&oldid=1741814 »\nKemmoù diwezhañ degaset d'ar bajenn-mañ d'an 5 Meu 2017, da 17:58.


Keleier 12 a viz mae | Bugaled Breizh, Kreizenn Gaz Landi, Gward Republikan mod Breizh, Florence Arthaud, JMK e Bro Sina\nMardi 12 mai 2015 à 21:07 -\nKaozet hon eus diwar-benn ar Bugaled Breizh. Sur awalc'h e vezo klozet warc'hoazh an enklask justis gant lez-varn galv melestradurel Roazhon. Plantet hon eus ivez ar gaoz diwar-benn ar greizenn gaz e Landivizio. Gwisket e vezo ar gward republikan gant poloioù krouet e Breizh. Ur vag a vo moraet e koun Florence Arthaud e-pad gouelioù ar Mor-bihan hag ar strollad JMK eus Landene war-zu Bro Sina.\nL'épave du Bugaled Breizh à l'arsenal de Brest\nPik echu afer ar Bugaled Breizh ?\nD'an 12 a viz Mae e vezo embannet diviz lez-varn- galv melestradurel Roazhon. 11 vloaz e oa aet chaluter Loktudi d'ar strad nebell eus aochoù Breizh Veur. 5 pesketaer a oa en e-bourzh. Kredabl bras e vezo klozet an doser justis-mañ rak an alvokad meur n'oa goulenet vefe kardarnaet an "non lieu'" pad an odiañs diwezhañ. Displegadennoù Jañ Luk Bergot :\n19e00 paper bugaled breizh\nKreizenn gaz Landi : aotre ar prefed\nE aotre zo bet roet gant prefed Penn ar Bed evit sevel kreizenn gaz Landivizio. Sinet eo an traoù dec'h gantañ... Neuze, rredan a c'helfe bezañ produet du-hont adalek fin ar bloaz daou vil seitek. Sevel a raio Fulup Plouzane, eil-vaer e Kommana hag a-enep ar greizenn gaz abaoe ar penn-kentañ, a-enep diviz ar prefed :\n"Savet eo bet klemm a-enep d'ar gontrad sinet gant ar Stad"Fulup Plouzane, eil-vaer Kommanna\n19e Kreizenn Gaz PIF\nAgaset eo Jean Le Vourc'h gant emzalc'hoù enebouriena r greizenn gaz. E penn ar strollad GESPER emañ eñv. Diaes eo da gompren e z'afe tud-zo a-enep ar raktres-mañ emezañ :\n"Forzh petra vez graet er vro-mañ e z'eus enebourien"Jean Le Vourc'h, strollad Gesper\nGreizenn Gaz PAF\nAr Gward Republikan gant dilhadoù krouet e Breizh\nSinet eo bet ur c'hontrad etre ar gward republikan hag A Galon , un embregerezh staliet e Kemper hag e Naoned. Krouet o deus poloioù evit ar gwarded republikan. Guillaume Lom Puech a zo unan eus renerien ar stal :\n"Loc'hus tre eo evidomp ha bruderezh mat eo ivez"Guillaume Lom Puech, A Galon\nUr vag e koun Florence Arthaud\nE-barzh sizhunvez ar Mor-Bihan emaomp ha padout a raio gouel ar bagoù betek disul e porzh mor Gwened hag er pleg mor a-bezh. Evit 8ved abadenn glad ar mor e teuio bagoù eus deg bro disheñvel. Ur vag a vezo moraet ivez diryaou 14 gant skolaj Diwan Gwened. Ar re yaouank zo evit poent o livañ ar vag plad-se anvet "la Florence ". E koun ar voraerez Florence Arthaud eo bet dibabet an anv-mañ. Kaset vez en dro ar stand gant ar moraer Eujen Rigidel, ezel komite skoazell skolaj Diwan. Displegadennoù Stéphanie Menec, renerez ar skolaj :\n"Anvet e vo Flo evit enoriñ Florence Arthaud"Stéphanie Menec, renerez ar skolaj\n19e00 gouel ar morbian bob ok\nTrio JMK war-zu Bro Sina\n"Trio JMK" ar strollad fest noz elektro-hengounel a vo klevet ha gwelet e Bro Sina. Pedet int bet gant ar strollad Ampouailh, da seniñ evit lidoù Gouel Breizh gant Zhong Breizh. O zroiad a gaso anezho eus Pekin betek Shanghaï. Distreiñ a raint e Breizh d'an 23 a viz Mae. Pase laouen eo Tristan Jezekel, talabarder ha paotr an dreujenn goal, mont da Azia :\n"E Pekin e vimp ha goude e z'imp e kêrioù "bihan" tro 8 million a dud..."Tristan Jezekel, talabarder JMK\n19e00 JMK china bob


Ag er bouvoër en dès er Uirhiés glorius Vari étal en Eutru Doué aveit en dut - Wikimammenn\nAg er bouvoër en dès er Uirhiés glorius Vari étal en Eutru Doué aveit en dut\nJ.-M. Galles, 1829 (p. 301-304)\n◄ Ag er gred a zeli en dout ur hroaidur de Vari aveit intérès ha gloër é vam Ag er bouvoër en dès er Uirhiés glorius Vari étal en Eutru Doué aveit en dut Ag er santimanteu a vadeleah a béré é ma læn Calon er Uirhiés glorius Vari aveit omb ►\nAg er gred a zeli en dout ur hroaidur da Vari aveit intérès ha gloër é vam.\nME mab, me zou hou mam, ha me ra deoh hemb cesse mercheu a guement-cé dré er vad a ran deoh.\nHui a zou me hroaidur, ha rac-cé hui em respect hac em inour ; hui em galhue d’hou secour én hou tantationeu hac én hou poénieu : hui a laca hou confiance ér bouvoër e mès étal Jesus.\nMæs a ol er moyandeu e hoès de rein deign mercheu a hou caranté, bout zou unan a béhani n’hum cherviget quet calz.\nPligéet guenoh, ô mam carantéus ! en disquein deign. Me vèn assai hum acquittein a ol men devérieu én hou quevér.\nNe glasquet quet assès douguein er-réral de rantein deign en inour hac er gloër a veritan. Haval-é memb e hoès poén doh men dihuen dirac er-ré em attaq.\nBeoh quer gredus eit dihuen er péh em sel, eit douguein er-réral de hlorifiein, de inourein ha de gârein hou mam, èl ma on én hou quevér.\nN’en de quet assès rein deign, arlerh Jesus, hou calon, ma ne brofittet a ol en occasioneu e hum bresant deoh de ouni caloneu aral deign.\nGùélet, me mab, ol er péh en dès groeit en hérétiquet, hac a rant hoah bamdé eit distrugein pé bihannat en inour hac en dévotion a zou deliet teign. Deoh-hui é reparein en outrageu-zé a guement ma oh capable.\nEn ihuern, én effet, a zou bet attaüe counaret énep deoh, Guirhiés santel. Ean en dès bet attaüe cas doh en hanhue a Vari, doh en hanhue-zé quer respectable ha quen douce aveit ol er fidélet.\nHui é er voéz hont a béhani é conzai Doué ér hommancemant ag er bed, péhani a zeliai un dé flastrein pèn er serpant. Chetui perac en dès en diaulet quement a gas dohoh.\nEl ma carehent col ol en dut, ind a garehai n’en devehai hanni recour dohoh, parrat dohomb a hou estimein, hac a lacat hun honfiance ér bouvoër e hoès surtout étal er mæstre souveræn.\nUn dra infinimant glorius aveit Mari é n’en dès meit hérétiquet e hum saüe énep dehi, ha n’en dout aveit anemiset meit anemiset Jesus.\nTour David, armet a bep tu, Guirhiés puissant, armage hou ç’anemiset discaret a vou attaüe er merche ag hou victoër ar nehai.\nHac open, Doué a zegassou perpet ar en doar ré gredus eit dihuen hou cloér. Naren, doreu en ihuern ne zougueint jamæs er victoër arnoh.\nPéguement é telian-mé trugairécat Doué en dout accordet teign en avantage a vout gannet én Ilis véritable, é pehani e mès er bonheur d’hou c’hanaüein ha d’hou cârein !\nMæs, me mam, mar hou câran, me zeli én effet dihuen hou cause ha gobér me fossible é peb occasion eit ma vehet inouret.\nM’hum impléou enta, én amzér de zonnet, eit cresquein, quement èl ma éellein, en nombre a hou serviterion.\nMe angageou, a p’hum bresantou en occasion, me hærent, me amiet, er-ré a hanaüan, de bratiquein excelciceu a zévotion. én hou quevér, ha me lacou me fligeadur é conze a hanoh guet-ai.\nMa ne éellan, dré me honzeu, allumein ér haloneu yeinet dohoh er garanté a véritet, me asséou ahoël er gobér dré me exampleu.\nSurtout ne souffrein jamæs ma vehet attaquet dirac on. Ah ! pihue-benac n’hou ç’hanaüe quet ne vérit quet bout hanaüet. Ne vennan quet em bout a amiet péré n’hou cârant quet.\nMe bed Doué de scùil é hræce é calon en ol dut, a-cel-fin ma teï en ol, goudé ou dout hanaüet ha câret Jesus, de hanaüein ha de gârein ou mam cumun.\nA éellein a rehai en dut bout hemb caranté doh en Hani en dès Doué ean-memb câret a ol éternité.\nAdtapet diwar « https://br.wikisource.org/w/index.php?title=Ag_er_bouvoër_en_dès_er_Uirhiés_glorius_Vari_étal_en_Eutru_Doué_aveit_en_dut&oldid=105909 »


Pajenn:Guillouzic - Bue Zant Ervoan, 1894.djvu/90 - Wikimammenn\nPajenn:Guillouzic - Bue Zant Ervoan, 1894.djvu/90\nn’eur laret : « Zant Ervoan viniget, roet ma mab d’in, ha me hen roio d’ac’h enpad he vue. » Ar bugel a digor neuze he daoulagad an eil goude egile, a zav he daouarn vel eun den o tifuni, hag a halv he vam.\nAlan, mab Ervoan Kadio deuz Pleuvian a oa kouett d’an noad a driwac’h miz n’eun toul-don leun a dour, maro ha ien mat a oa ben a oa tennet ahane. He vam, pa welaz a oa maro, hen gwestlaz da Zant Ervoan, hag a deuaz bue d’he mab. Hen he-unan a zo bet test war-ze dirag an Iskibien er bla 1330. — Ar mirakl-ze a zo bet gret c’hoaz gant Zant Ervoan evit Ian, mab da Ber ar C’hor deuz Lanveur, a oa kouett dindan rod eur vilin en Montroulez ; evit Ian, mab da Jan ar Vaou deuz Pleuvian, hag a oa beuet n’eur fantan ; hag evit eur bugel-all c’hoaz lac’het gant eul loen-kezek gant eun tol troad. Ar re-ze, ha c’houec’h-all c’hoaz a zo bet resusitet gant Zant Ervoan. Bean zo ive kals a wrage dougerezed hag a neuz ganet leun a vue bugale\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/90&oldid=127480 »


Buhez ar Sent/1894/Silvestr - Wikimammenn\nBuhez ar Sent/1894/Silvestr\n◄ Sabin Silvestr Pedennou ►\nSetu ama eur bloaz all tremenet evidhoc’h ; evelse, a vloaz da vloaz, ho puez holl a dremeno, hag erfin ec’h erruot enn heur ar maro. Penaoz oc’h euz-c’houi implijet hoc’h amzer epad ar bloaz a zo hirio oc’h echui ? Pe e servich Doue, pe e servich ar bed, oc’h euz-c’houi he implijet ? Marteze oc’h euz great muioc’h a zrouk eged a vad epad ar bloaz-ma ; marteze oc’h bet meur a vech e stad a bec’hed marvel : ma vijac’h marvet er stad-se, e pe leac’h e vijac’h-hu brema ? Goulennit pardoun digant Doue, euz a greiz ho kaloun, euz ann holl bec’hejou m’oc’h kouezet ennho epad ar bloaz tremenet ; trugarekait anezhan evit ann holl grasou oc’h euz resevet diganthan, ha lakit ho poan d’he zervicha guelloc’h epad ar bloaz a zeu, ha da veilla varnhoc’h gant muioch a evez evit en em ziouall diouz ar pec’hed. Mar c’hoantait, e guirionez, kreski hoc’h aket da labourat evit ho silvidigez, sonjit aliez er maro, ha tremenit ar bloaz ha peb devez anezhan ec’hiz pa dlefent beza ar re ziveza euz ho puez.\nAdtapet diwar « https://br.wikisource.org/w/index.php?title=Buhez_ar_Sent/1894/Silvestr&oldid=32158 »\nKemmoù diwezhañ degaset d'ar bajenn-mañ d'an 11 C'hwe 2012, da 18:34.


Balanant, Molac, Alfonsi : gant piv e vo ar gwirionez ?\nGBB : un doare da stourm war bep dachenn, sevenadurel, yezhel, politikel\nPublié le 11/07/21 14:48 -- mis à jour le 11/07/21 14:48\nTri depute asambles oc'h eskemm diwar dazont skolioù dre soubidigezh\nRéalisation : GBB/fea(116 vues)\nGortoz pe hep gortoz ar prezidant nevez ? Klask cheñch ar Vonreizh ? Pe chom hep cheñch anezhi ? Kontañ warnomp ni hon-unan, pe krediñ e Makron, ar Republikaned, RPS, hag an deputeoù o deus votet al lezenn Molag ? Piv, penaos, pevare ?\nSeblantout a ra bout sklaer komzoù Balanant. Laouen gant Diwan, tad eurüs ur verc'hig bet e Diwan Kemperle daou vloavezh a-raok bout skoliataet e Paris bremañ e c'houl' memes tra amzer evit ma vefe cheñchet ar Vonreizh da vat. Gant Molag avat, ne vo ket posubl da c'hortoz, ma ne vo ket fiñvet evit cheñch ar Vonreizh a-rao 6 miz, e vo diposubl da cheñch planedenn skolioù dre soubidigezh. Gant Alfonsi, fiziañs ebet er Stad, evitañ eo istorel ar fed e oa bet ur bern dilennidi e Paris o doa votet (3/5vet) evit ma vefe ur gwir statud evit ar soubidigezh er skolioù, goude 50 bloavezh a stourm.\nPeseurt strategiezh a vo, d'ho soñj ?\n(iztitlet en galleg)\nCheñchet eo bet ma soñj goude an dilennadegoù rannvroel diwezhañ. Intented am eus nemet folkloraj proviñsad zo. Strewet war an holl listenn eo bet nerzhioù gwanderioù Breizh, lakaat oc'h ideologiezh araok o bro, an ideologiezh o tont eus bro c'hall ouzhpenn peogwir n'int ket kap da gaout unan o-unan. En em c'houlenn a ran peogwir Alfonsi a zeu e Breizh c'hoazh o kollañ e amzer en ur bro a kañfarded.\nNe reont ket foutr lod vrasañ ar vretoned eus o yezh ha traoù all e-keñver Breizh. O soursiañ emaint eus o koumanant netflix, skipailh mell droad bro c'hall, ober "kikoo lol" war ar rouedadoù sokial ha me oar me ... Ar skeudenn o deus eus Breizh o tont eus Pariz, ne oarint ket netra all ha loc'h zo ganto evit-se.\nFaeüs on ? Ya, muioc'h a muiañ !\nGwall nay e kavan Erwan Balanant. An daou all, Paul Molac ha François Alfonsi a seblant anavezout gwelloc'h petra eo spered gwidreüs, divezh ha faeüs ar re a zo e penn Republik Frañs.\nSiwazh ez eo Yannig Kerlogod re jentil evit stourm ouzh youl hor "mistri", hag e chomo dindan levezon ar re-se, nemet ha kalz kreñvoc'h e vefe youl ar re kar-o-yezh ?


Che c'hoazh unan ! Ur rubrikenn get Nolùen Le Buhé - Ti Douar Alre\n27 Ebrel 2020\nChe c'hoazh unan ! Ur rubrikenn get Nolùen Le Buhé\nKronikenn niv.3 : "Marian ha Jan-Matelin"\nEvit pellgargiñ an destenn, klikit amañ.\nKronikenn niv. 2 : "Tuchant e arruay an hañv"\nKronikenn niv. 1 : "Me ho supli merc'hed"\nEvit pellgragiñ ar pozioù, klikit amañ.


Kompiler - Wikipedia\n(Adkaset eus Kempuner)\nUr c’hompiler, pe ur c'hempuner, a zo ur meziant a dro ur program eus e stumm mammenn — un destenn — d’ur stumm binarel a c’hell bezañ peurgaset gant un urzhiataer, peurliesañ dindan kontroll ur reizhiad korvoiñ resis.\n1 Labour ur c’hompiler\n1.1 Dielfennerezh geriadurel\n1.2 Dielfennezezh sintaksel\n1.3 Gwiriañ an tipoù\n1.4 Produiñ kod binarel\n1.5 Gwellaat ar c’hod\nLabour ur c’hompilerAozañ\nDa gentañ e vez lennet pep arouez er vammenn. Strollet e vez an arouezoù e jetoueroù. Da skouer, el linnen-mañ:\nfrouezh = avaloù + perennoù\nStrollet eo f, r, o, u, e, z, h evit sevel ar jetouer frouezh.\nStrollet eo ar jetoueroù, « gerioù » ar program, evit ober « frazennoù » a c’hell bezañ peurgaset gant un urzhiataer. Gant ar memes skouer eo savet un heuliad oberiadurioù : sammañ avaloù ha perennoù, lakaat an disoc’h e frouezh.\nGwiriañ an tipoùAozañ\nRankout a ra tipoù ar variennoù bezañ kempoell. Er skouer a-üs e rank avaloù ha perennoù bezañ niveroù, ha n’eo ket, da skouer, chadennoù (variennoù a zo testennoù enno).\nProduiñ kod binarelAozañ\nTroet eo ar frazennoù da god binarel a ra gant kement urzhioù a c’hell an urzhiataer hag ar reizhiad korvoiñ peurgas.\nGwellaat ar c’hodAozañ\nDielfenn a ra ar c’hompiler ar c’hod binarel evit klask lakaat tammoù kod efedusoc’h e lec’h ar re produet e penn kentañ.\n(en) Compilers: Principles, Techniques, and Tools, Alfred V. Aho, Monica S. Lam, Ravi Sethi, Jeffrey D. Ullman, Pearson Education, Inc., 2006.\nAdtapet diwar « https://br.wikipedia.org/w/index.php?title=Kompiler&oldid=1857701 »\nDernière modification le 26 Du 2019, à 21:35\nKemmoù diwezhañ degaset d'ar bajenn-mañ d'an 26 Du 2019, da 21:35.